7 Kayu Paling Mahal di Dunia

Sejak ribuan tahun lalu, manusia sudah memanfaatkan pokok dan kayu kayan untuk pembagai kegunaan seperti penghasilan senjata, pembinaan rumah, penghasilan barang perhiasan dan banyak lagi.

Kini, kayu digunakan untuk segala-galanya daripada perabot kepada alat muzik, rumah, mainan dan banyak lagi. Walaupun harga kayu secara umumnya tidaklah mahal, sesetengah mempunyai nilai yang lebih tinggi kerana pelbagai sebab antaranya kesukaran mendapatkannya, ancaman kepupusan dan banyak lagi.

Kali ini, pihak Iluminasi ingin kongsikan pula senarai 7 jenis kayu yang dianggap paling mahal di dunia. Selain itu, kami akan terangkan serba ringkas mengapa kayu-kayu dalam senarai di bawah ini mempunyai nilai yang lebih tinggi daripada kayu-kayu lain yang terdapat di atas muka bumi ini.

Ilex opaca atau umumnya dipanggil kayu holly (Holly wood) seringkali dilabel sebagai  kayu "paling putih" daripada semua kayu. Kayu ini sering digunakan untuk papan kunci piano (dalam hal ini ia dicelup dengan warna hitam) dan untuk pelbagai projek perabot.

Kayu ini tidak terancam, tetapi pokok ini tumbuh dengan sangat perlahan menyebabkan penjual cenderung untuk meletakkan tanda harga yang agak tinggi. Dalam sesetengah kes, kayu mahal ini boleh berharga sehingga $35 setiap kaki papan.

Kayu ini biasanya ditemui di Amerika Tengah dan Mexico, dengan pokoknya kadangkala tumbuh lebih tinggi daripad 60 kaki. Turut dikenali sebagai Cordia dodecandra, kayu ini mempunyai corak yang berbeza, beralun dan kadangkala mempunyai warna keunguan.

Kayunya juga berketumpatan tinggi, menjadikannya lebih mudah untuk digunakan dan menjadi pilihan popular untuk perabot kayu dan alat muzik. Corak bijirin unik pada Ziricote juga menyumbang kepada harganya. Walaupun Rosewood Brazil kelihatan serupa, sukar untuk mencari alternatif mampu milik yang menawarkan rupa yang sama seperti ziricote.

Kayu cendana dari India mungkin merupakan salah satu kayu yang paling serba boleh kerana mempunyai banyak kegunaannya. Kayu ini kerap digunakan untuk ukiran hiasan, ditambah kepada minyak wangi, dan juga dicampur dalam makanan sebagai rempah ratus.

Kayu cendana telah mengekalkan permintaan tinggi di seluruh dunia selama bertahun-tahun, yang menaikkan harganya. Kayu ini telah menjadi subjek perdagangan antarabangsa sejak abad ke-19 apabila pedagang Eropah menjualnya kepada kuil Buddha di China. Kayu ini boleh dijual lebih daripada $100 setiap paun.

Juga dikenali dengan nama Berchemia zyheri, kayu ini menyerlah dengan warna merah jambu yang terdiri daripada merah keperangan hingga merah jambu neon yang terang. Warna uniknya ini memainkan peranan besar dalam harga tinggi kayu ini, selain kesukaran mendapatkannya.

Seberapa rare kah kayu ini? Menurut satu laporan, ia adalah salah satu jenis kayu paling jarang ditemui di dunia malah sukar ditemui di negara asalnya di Afrika Selatan kerana peraturan pembalakan yang ketat di sana. Walaupun sukar ditemui, ianya tidak diletakkan dalam spesis terancam.

Dengan tanda harga biasa $100 setiap kaki papan, kayu ini adalah salah satu kayu paling mahal di dunia. Terdapat beberapa jenis kayu Ebony, tetapi kayu Ebony Afrika adalah salah satu yang paling sukar ditemui. Malah, populasi pokok kayu hitam Ebony Afrika telah menurun sebanyak 50% dalam tempoh tiga generasi yang lalu disebabkan oleh eksploitasi pembalakan.

Kayu ini terkenal dengan warna gelapnya tetapi kayu juga mempunyai tekstur bijirin yang sangat halus. Walaupun kayu biasanya digunakan untuk mengukir objek hiasan, beberapa laporan mencadangkan ia mempunyai aplikasi perubatan, termasuk ciri anti-radang dan anti-kulat.

Rosewood Brazil mempunyai warna kemerahan yang berbeza dan tekstur bijirin seragam. Warna yang cantik menjadikannya pilihan popular untuk perabot dan alat muzik yang halus, tetapi sekatan ke atas pembalakannya kerana ancaman kepupusan menjadikan kayu ini bahan yang sangat mahal.

Dalam banyak kes, rosewood Brazil biasanya dijual lebih daripada $300 setiap paun tetapi harga itu boleh meningkat lebih tinggi. Juga dikenali sebagai Dalbergia nigra, pokok rosewood Brazil boleh tumbuh lebih daripada 100 kaki tinggi. Menariknya, pokok ini mengeluarkan bau seperti mawar apabila dipotong.

Ini adalah kayu paling mahal di dunia, tetapi ia juga salah satu yang paling jarang ditemui kebanyakannya disebabkan oleh penggunaan berlebihan dan kehilangan habitat yang disebabkan oleh manusia. Ini bermakna pokok Dalbergia melanoxylon dianggap terancam dan berkemungkinan besar pupus dalam masa terdekat.

Walaupun ia berkongsi ciri dengan kayu Ebony Afrika, kayu Ebony Afrika adalah spesies yang berbeza. Kayuyu ini adalah pilihan yang sangat popular untuk membuat alat muzik, tetapi pembalakan berlebihan mengancam spesis pokok ini.


Apa Berlaku Jika Asteroid Menghentam Bumi?

Terdapat begitu banyak serpihan batu pelbagai saiz dan bentuk yang terapung di angkasa lepas dan telah dikenalpasti lebih daripada 27,000 batu ini berada hampir dengan Bumi. Walaupun kemungkinan asteroid ini untuk menghentam Bumi adalah sangat sedikit tetapi ia tidaklah mustahil.

Pernahkah anda terfikir apa yang akan berlaku jika salah satu asteroid ini menghentam planet yang didiami kita seperti yang dipotretkan dalam filem Armageddon dan Deep Impact?

Salah satu topik paling menarik mengenai ruang angkasa lepas adalah "Apakah itu asteroid dan bagaimana asteroid dibezakan?". Saintis menggambarkan asteroid sebagai "batu yang mengorbit Matahari dan lebih kecil berbanding planet".

Sejumlah besar asteroid ini terdapat pada asteroid belt di antara planet Marikh dan Musytari (Jupiter). Saintis percaya bahawa zarah-zarah habuk dalam Sistem Suria awal berlanggar dan membentuk gumpalan yang dikenali sebagai planatesimal.

Ia boleh menjadi lebih besar dengan menarik lebih banyak zarah habuk dengan medan gravitinya. Ada yang cukup besar untuk membentuk sebuah planet manakala yang lain kekal sebagai asteroid.

Asteroid Ceres yang ditemui pada 1801 adalah asteroid terbesar yang berada dalam asteroid belt di antara Marikh dan Musytari sehingga digelar sebagai planet kerdil (dwarf planet).

Asteroid paling terkenal pula ialah Chicxulub, dipercayai menghentam Teluk Mexico suatu masa yang lama dahulu sehingga menyebabkan kepupusan spesies dinasour.

Adalah munasabah jika anda risau apa akan berlaku sekiranya asteroid menghentam Bumi walaupun kebanyakannya akan hancur sebelum memasuki atmosfera Bumi. Ia tidak mustahil bagi sesuatu asteroid untuk meninggalkan orbitnya dan menuju ke Bumi.

Ia bergantung kepada saiz asteroid itu sendiri. Lebih besar sesuatu asteroid itu maka lebih banyak kerosakan yang berlaku di permukaan bumi akibat kesan perlanggaran.

Kesan hentaman asteroid boleh menghasilkan gelombang kejutan, sinaran haba dan pembentukan kawah. Jika asteroid jatuh ke dalam laut, ia mungkin akan menyebabkan bencana tsunami.

Selepas berlakunya hentaman, habuk dan asap akan meningkat di atmosfera dan menghalang cahaya matahari daripada masuk. Kejadian ini akan menyebabkan suhu turun dengan mendadak dan boleh menyebabkan kematian banyak hidupan.

Kita bernasib baik kerana tiada hentaman asteroid besar yang berlaku dalam sejarah manusia. Mengikut andaian pengkaji, jika sebuah asteroid sebesar sebuah bangunan empat menghentam Bumi, ia boleh memusnahkan sebuah bandar kecil.

Jika asteroid itu sebesar bangunan 20 tingkat pula, ia mungkin boleh meratakan sebuah negara kecil sepenuhnya. Satu-satunya kejadian terbesar yang direkodkan sejarah adalah Kejadian Tunguska.

Pada 30 Jun 1908, satu letupan kuat di Timur Siberia telah meratakan kira-kira 80 juta pokok pada keluasan 2,150 km² (lebih besar daripada kota London). Namun, tiada kesan kawah ditemui kerana meteor itu meletup di udara kira-kira 5 km dari permukaan tanah.

Meteor adalah panggilan asteroid atau komet yang terbakar ketika memasuki atmosfera Bumi. Jika meteor di Tunguska itu berjaya menghentam Bumi, kesannya adalah jauh lebih teruk lagi. Meteor yang meletup di ruang udara Tunguska itu dipercayai hanya bersaiz 40-60 meter lebar.

Selain mengkaji Kejadian Tunguska, saintis juga membuat kajian mengenai asteroid di ruang angkasa untuk mendapat lebih banyak pengetahuan mengenai Sistem Suria. Mereka mengkaji mengenai jumlah, sifat fizikal serta trajektori asteroid.

Satu-satunya cara untuk menghapuskan ancaman hentaman asteroid adalah dengan mengenalpasti dan melencongkan laluan mereka. Banyak organisasi terutamanya NASA kerap melakukan pemantauan terhadap asteroid yang berpotensi menghentam Bumi.

Kajian ini dikenali sebagai Pertahanan Planet dan mempunyai lima langkah utama iaitu:


5 Negara Yang Memilih Untuk Menukar Nama Rasminya

Nama sesebuah negara memainkan peranan yang cukup besar dalam memberikan indikator awal, terhadap identiti asas sesebuah masyarakat.

Malahan ada juga negara yang dijadikan penentu identiti asas bersifat kebangsaan atau kenegaraan, membentuk konsep bangsa baru yang merentasi perbezaan kulit atau keturunan.

Namun ada juga negara yang melihat wujud keperluan merombak identiti negara, mengakibatkan perubahan besar kepada masyarakat yang akhirnya perlu belajar mengubah pengenalan diri sendiri akhirnya.

Sejarah negara Iran sangat berkait rapat dengan identiti mereka cukup popular, satu ketika dulu dikenali sebagai Persia atau Parsi.

Bagaimanapun, 'Parsi' bukanlah ciptaan masyarakat Iran sebenar - memerlukan kerajaan Iran di bawah  pemerintahan Reza Shah Pahlavi sekitar dekad 1930-an memulakan usaha formal memperkenalkan penggunaan nama 'Iran' sebagai nama rasmi.

'Persia' adalah istilah pinjaman yang dipopularkan orang Yunani diambil daripada perkataan akar bahasa mereka 'parsa', yang digunakan sebagai kata panggilan masyarakat Yunani bagi merujuk komuniti yang tinggal di lokasi selatan Iran sekarang.

Disebabkan pendapat ada keperluan memperbetulkannya, pada tahun 1935, kerajaan Iran mengeluarkan notis memohon agar semua negara yang mempunyai hubungan diplomatik dengan mereka mula menggunakan nama baru 'Iran' yang lebih sinonim dengan masyarakat mereka.

'Iran' bukanlah satu istilah baru, sebaliknya telah wujud beribu tahun lamanya dianggarkan sejak tahun 1,000SM/BC lagi.

Dalam kitab-kitab agama lama Zoroastrian yang dianuti masyarakat mereka terdahulu, ahli masyarakat di kawasan tersebut dirujuk sebagai airyanam sementara Ahura Mazda, Tuhan sembahan penganut Zoroastrian digelarkan sebagai 'nap harriyanam' atau 'Tuhan orang Iran.'

Disebabkan kerap berhadapan dengan individu yang menyangka mereka datang dari Switzerland, Raja Mswati pemerintah monarki mutlak negara Swaziland mengisytiharkan pertukaran negaranya kepada nama baru 'eSwatini.'

Pengisytiharan yang dibuat serentak dengan sambutan kemerdekaan Swaziland/eSwatini ke 50 yang jatuh dalam bulan April tahun 2018, merupakan kemuncak usaha Raja Mswati menjadikan 'eSwatini' yang membawa makna 'tanah orang Swazi' - sebagai identiti kebangsaan baru mereka.

Mswati untuk beberapa tahun kebelakangan sebelum itu telahpun menggunakan nama itu dalam ucapan dan tulisannya, dengan harapan agar masyarakat mereka dapat meninggalkan sejarah lampau era kolonial yang pernah dilalui.

Perubahan nama itu secara dialeknya menukarkan nama itu kepada istilah nama tempatan, menggantikan istilah Inggeris yang diperkenalkan penjajah.

Istilah 'eSwatini' juga merupakan nama sebenar yang digunakan masyarakat mereka sebelum penjajah British memperkenalkan nama Swaziland, bagi memudahkan urusan pentadbiran jajahan kolonial mereka.

Sebut Belanda, kita pun keliru apa nama betul negara itu. Hanya pada tahun 2019, kerajaan Belanda memulakan langkah awal menyatukan nama negara mereka yang sebelum ini memang wujud dalam situasi yang mengelirukan.

Kerajaan Belanda memilih untuk tidak lagi merujuk masyarakat mereka sebagai 'Holland' sebaliknya hanya akan menggunakan nama 'Netherlands' sahaja dalam semua urusan rasmi, melibatkan apa saja sektor termasuklah nama pasukan bola sepak mereka yang popular.

'Holland' adalah istilah yang datang daripada nama kerajaan lama Holland, yang satu ketika dulu menguasai sebahagian besar jajahan di sana serta memainkan pengaruh yang sangat besar dalam pembentukan masyarakat mereka.

Bagaimanapun dalam zaman sekarang, Holland hanyalah berstatus negeri dalam sistem pemerintahan Belanda - meliputi Holland Utara dan Holland Selatan. Kedua-dua kawasan ini menjadi sangat penting dalam sejarah Eropah ekoran peranannya sebagai pusat komersial, mempopularkan nama Holland kepada dunia.

Banyak pihak memuji perubahan kerajaan Belanda ini - kerana agak aneh sebuah negara kekal terus dirujuk dengan nama negeri di dalamnya.

Sama seperti kita panggil Malaysia dengan nama 'Johor' atau 'Melaka' sebagai contoh, disebabkan oleh pengaruh kedua-dua buah kerajaan satu masa dahulu yang meninggalkan kesan besar dalam sejarah rantau di sini.

Kazakhstan menjadi antara negara sedang dalam proses transisi menukarkan sistem tulisan mereka daripada sistem tulisan Cyril (Cyrillic) kepada sistem tulisan berasaskan abjad Latin atau tulisan Rumi.

Baru diisytiharkan pada tahun 2017, proses pertukaran ini dilakukan secara berkala dan dijangka akan selesai pada tahun 2025. Terdapat banyak sebab kenapa pemerintah Kazakhstan melakukan pertukaran ini.

Masyarakat Kazakh pada awalnya menggunakan tulisan Arab sebagai tulisan rasmi, sebelum Kesatuan Soviet memperkenalkan sistem tulisan Cyril pada tahun 1940 bagi memudahkan pengurusan semua negara jajahannya.

Kazakhstan kekal sebagai jajahan Soviet sehinggalah kejatuhan Soviet memberikan kemerdekaan kepada Kazakhstan. Walaupun begitu pengaruh era Soviet masih kekal, bukan saja dari segi tulisan bahkan dari segi bahasa pertuturan.

Kerajaan Kazakhstan mengharapkan pertukaran tulisan ini dapat memodenkan sistem tulisan mereka yang ketika ini mempunyai 42 huruf kesemuanya. Sukar untuk diselarikan dengan standard antarabangsa.

Proses yang dilakukan secara berperingkat, bermula dengan pengenalan tulisan Latin dalam sukatan pelajaran sekolah tahun 2018 akan berakhir dengan penggunaan penuh tulisan baru ini dalam semua urusan kerajaan pada tahun 2025.

Mereka mengharapkan orang ramai dapat membiasakan diri menulis nama negara mereka sebagai 'Qazaqstan' dan bukan lagi Kazakhstan, berdasarkan ejaan baru yang akan mengubah nama negara mereka. Bunyinya mungkin sama, ejaan rasminya akan berbeza.

Jika Belanda memilih untuk mengurangkan 'nama manja' negara mereka, Republik Czech mengambil langkah sebaliknya. Kerajaan mereka mahu orang ramai merujuk negara mereka sebagai 'Czechia' dalam semua situasi sebagai nama pendek.

Usaha untuk memendekkan nama Republik Czech atau Česká republika sebenarnya telah dimulakan sejak dekad 1990-an, dengan pelbagai nama cuba diperkenalkan. Nama-nama seperti Czechlands dan Czachomoravia diajukan namun tidak ada usaha konkrit dari pihak kerajaan untuk menjadikannya formal.

Hanya pada tahun 2013, Presiden Republik Czech (ketika ini masih berkhidmat) Milos Zeman mencadangkan nama 'Czechia' sebagai versi rasmi singkatan nama negara mereka.

Pandangan itu diterima baik, membolehkan proses pendaftarannya dijalankan dan 'Czechia' mula digunakan secara rasmi seiringan dengan nama penuh republik itu bermula bulan Julai tahun 2016. Kerajaan Republik Czech menyifatkan ada keperluan untuk mereka memendekkan nama negara itu untuk tujuan pemasaran dan promosi negara mereka.

Walaupun diterima baik majoriti penduduk disebabkan oleh sejarah istilah tersebut yang telah lama diamalkan sebelum itu, ada juga pihak merasakan sebutan 'Czechia' agak hampir dengan Chechnya, nama negeri bergolak yang baru saja menamatkan perang dengan Russia pada tahun 2017.

Jangan terkejut pula ya kalau anda terdengar kewujudan negara Czechia!


Kisah Atlet Renang yang Berjaya Selamatkan Banyak Nyawa

Nama Shavarsh Karapetyan mungkin tidak begitu dikenali dalam dunia sukan namun dia adalah seorang wira yang lebih hebat berbanding atlet ternama lain. Shavarsh dilahirkan di Armenia pada 19 Mei 1953 dan menunjukkan bakat sebagai seorang atlet sejak kecil lagi.

Atas dorongan bapanya, Shavarsh mula berlatih sebagai ahli gimnastik. Malangnya, dia agak tua untuk dilatih menjadi juara. Dia kemudian berusaha untuk menjadi seorang perenang tetapi tidak mempunyai fleksibiliti yang diperlukan.

Dia akhirnya memilih sukan finswimming iaitu berenang menggunakan sirip di mana kekuatan badan dan tenaganya menjadi kelebihan baginya. Shavarsh berlatih dengan keras demi membuatkan bapanya bangga.

Dia berlari sejauh 29km setiap hari dengan membawa beg dipenuhi pasir dan melakukan latihan menahan nafas. Usahanya membuahkan hasil apabila Shavarsh memenangi pingat emas dalam acara 50 dan 100 meter sukan finswimming pada Kejohanan Eropah 1972 di Moscow.

Pada tahun 1976, Shavarsh mengalami kejutan apabila dia disingkirkan daripada pasukan Kesatuan Soviet tanpa sebarang penjelasan. Menurutnya, keputusan itu mungkin disebabkan dia seorang rakyat Armenia (walaupun sebahagian daripada Kesatuan Soviet tetapi rakyat Armenia sering didiskriminasi).

Pada 16 September 1976, atlet berusia 23 tahun itu melepaskan kekecewaannya dengan berlari di sekitar tasik buatan di ibu negeri Armenia iaitu Yerevan. Dia bersama abangnya, Kamo, dan jurulatihnya melakukan larian sejauh 21km.

Ketika berlari, dia terdengar bunyi yang sangat kuat dan mendapati sebuah bas troli (bas yang dikuasakan dengan kabel elektrik) terbabas dan terjunam ke dalam tasik.

Tanpa berfikir panjang, Shavarsh berlari ke arah bas itu dan terjun ke dalam tasik. Dia menyelam sedalam 15 kaki dan menendang cermin bas untuk menyelamatkan mangsa. Kaki kirinya luka akibat terkena serpihan cermin.

Walaupun mengalami luka teruk tetapi Shavarsh tahu dia kesuntukan masa. Dia menyelam lebih daripada 40 kali dan menyelamatkan mangsa seramai yang boleh. Abangnya iaitu Kamo yang juga jaguh renang berada di permukaan air bagi membantu membawa naik mangsa yang diselamatkan Shavarsh.

Shavarsh terus menyelam sehingga anggota penyelamat merayu supaya dia berhenti. Pada selaman terakhirnya, Shavarsh timbul membawa kusyen tempat duduk kerana mengalami halusinasi akibat kekurangan oksigen dan hampir pengsan.

Shavarsh berjaya menarik naik sebanyak 37 penumpang tetapi hanya 20 daripadanya sahaja yang selamat. Sembilan penumpang lagi berjaya menyelamatkan diri sendiri melalui tingkap yang pecah.

Jaguh renang itu hanya membalut luka di kakinya dan pulang ke rumah. Pada petang yang sama, suhu badannya naik mendadak dan dia mengalami sawan. Shavarsh dibawa ke hospital dan dirawat dalam unit kritikal.

Suhu sejuk, air tercemar dan luka di kakinya menyebabkan Shavarsh mengalami radang paru-paru dan keracunan darah. Dia terlantar selama tiga minggu sebelum mampu berjalan. Walaupun selamat, karier sukannya hampir musnah.

Beberapa akhbar mahu menyiarkan berita kejadian itu tetapi tidak dibenarkan. Menurut Shavarsh, berita bas troli jatuh ke dalam tasik itu disekat bagi menjaga nama baik Kesatuan Soviet di mata dunia.

Shavarsh cuba kembali dalam sukan finswimming tetapi sistem pernafasannya telah terjejas akibat kejadian bas troli itu. Walau bagaimanapun, dia masih mampu mencipta rekod dunia dalam acara 400 meter di Kejohanan Kesatuan Soviet serta satu pingat emas dan gangsa di Kejohanan Eropah di Hungary.

Shavarsh akhirnya bersara awal pada usia 24 tahun dengan 11 rekod dunia, 17 pingat kejuaraan dunia, 13 pingat kejuaraan Eropah dan 7 pingat kejuaraan Kesatuan Soviet.

Namun, kisah Shavarsh sebagai wira hanya diketahui umum pada 1982 apabila seorang wartawan menerbitkan berita itu dalam akhbar Komsomolskaya Pravda di Moscow. Berita itu tidak menyebut tentang kematian penumpang tetapi menonjolkan keberanian yang ditunjukkan Shavarsh.

Dalam sekelip mata, nama Shavarsh Karapetyan diangkat sebagai wira Kesatuan Soviet. Dia diberikan pelbagai anugerah dan menerima ribuan surat penghargaan daripada orang ramai.

Walaupun terkenal, Shavarsh masih tetap suka memberikan pertolongan kepada orang ramai. Pada tahun 1985, Kompleks Sukan dan Konsert di Yerevan mengalami kebakaran. Shavarsh yang berada berhampiran meluru masuk untuk menyelamat mangsa yang terperangkap.

Sebelum kejadian bas karam lagi, Shavarsh pernah menjadi wira. Pada 1974, pemandu bas yang dinaiki Shavarsh terlupa untuk menarik brek tangan ketika keluar untuk memeriksa enjin. Shavarsh sempat meluru ke tempat pemandu dan menarik brek ketika bas berundur dengan sendirinya di jalan yang agak curam.

Shavarsh kemudian berpindah ke Moscow dan menjalani kehidupan biasa dengan membuka sebuah syarikat kasut. Namun, dia tidak pernah dilupakan malah diberikan penghormatan untuk membawa obor Olimpik Musim Sejuk di Sochi pada tahun 2014.

Walaupun kejadian di Tasik Yereven telah mengorbankan karier sukannya, Shavash berkata dia masih orang yang sama dan akan mengulanginya lagi jika perlu. Dia dianggap ramai sebagai "Superman" bukan sahaja kerana kekuatannya tetapi juga keberaniannya.


Bagaimana Sebenarnya Panel Solar Hasilkan Tenaga Elektrik?

Teknologi tenaga solar semakin mendapat tempat di seluruh dunia termasuklah Malaysia dan perkara ini dapat dilihat daripada pembukaan ladang-ladang tenaga solar banyak tempat di Malaysia. Malah, China juga boleh berbangga kerana mempunyai panel tenaga solar terbesar di dunia.

Tenaga solar semakin mendapat perhatian memandangkan ianya adalah sumber tenaga yang boleh diperbaharui. Walau bagaimanapun, kos pemasangannya yang mahal untuk kegunaan persendirian di rumah menyebabkan ramai yang masih berkira-kira untuk memasang panel solar di rumah.

Pernahkah anda tertanya-tanya, bagaimanakah panel solar berfungsi? Bagaimanakah lapisan panel berwarna hitam dapat menukar cahaya matahari ke tenaga elektrik untuk kegunaan kita?

Panel solar pertama telah dibina oleh Charles Fritts pada tahun 1880-an dan mempunyai kecekapan penukaran kenapa tenaga elektrik hanya 1%, tenaga yang cukup kecil sehingga hampir tidak cukup untuk digunakan.

Walau bagaimanapun, hari ini panel solar yang tersedia secara komersil yang paling cekap di pasaran mempunyai penarafan kecekapan setinggi 22.5%, manakala majoriti panel berjulat dari 12% hingga 16% daripada segi penarafan kecekapan penukaran dari cahaya matahari ke tenaga elektrik.

Walau bagaimanapun, kecekapan panel ini boleh meningkat kepada kecekapan setinggi 46% dalam kes sel fotovoltaik (PV) jenis berbilang simpang yang mengambil tenaga daripada pelbagai spektrum yang berbeza.

Panel solar menjana elektrik apabila foton "mengetuk" elektron daripada bahan. Malah, panel solar terdiri daripada pelbagai unit yang lebih kecil yang dipanggil sel fotovoltaik yang merupakan perkara yang sebenarnya menukar tenaga solar kepada elektrik.

Panel solar biasa juga terdiri daripada bingkai logam, sarung kaca dan pelbagai pendawaian untuk membolehkan arus mengalir dari sel silikon. Oleh kerana panel solar menjana arus terus, sebuah inverter juga diperlukan untuk membolehkan anda menggunakan elektrik di rumah anda.

Tenaga solar terhasil berdasarkan kesan fotovoltaik (foto bermaksud "cahaya" dan volta bermaksud "elektrik"), di mana dua bahan yang berbeza dalam hubungan rapat menghasilkan voltan elektrik apabila disambar oleh cahaya atau tenaga sinaran lain. Dalam tenaga solar, bahan-bahan tersebut tergolong dalam kelas yang dipanggil semikonduktor yang membenarkan elektron mengalir dalam keadaan tertentu.

Semikonduktor yang paling biasa digunakan dalam indsutri solar adalah silikon. Semikonduktor boleh menjadi salah satu daripada dua jenis: P dan N. Setiap sel solar dilapisi oleh dua semikonduktor ini, satu lapisan jenis-P dan satu lapisan jenis-N (yang kelihatan seperti bateri).

Semikonduktor jenis P cenderung untuk mengambil cas positif yang kecil manakala yang jenis N mempunyai cas negatif. Biasanya, bahan semikonduktor penuh dengan kekotoran yang menjadikannya lebih mudah terdedah untuk menderma atau menerima elektron kerana kristal seperti silikon atau germanium biasanya tidak membenarkan elektron bergerak bebas dari atom ke atom.

Ia adalah persimpangan P-N di mana elektron bebas untuk menyeberang dari satu sisi ke sisi yang lain, tetapi tidak dalam arah yang bertentangan. Setiap foton dengan tenaga yang mencukupi biasanya akan membebaskan tepat satu elektron, menyebabkan 'lubang' terbentuk. Medan elektrik kemudiannya akan menyebabkan elektron berhijrah ke bahagian N dan lubang tersebut ke bahagian P.

Ini berlaku apabila elektron dinaikkan ke keadaan bertenaga dengan menggunakan tenaga yang diterima daripada cahaya yang masuk. Dan kerana elektron hanya dibenarkan mengalir dalam satu arah - dari jenis N ke jenis P - kesan fotovoltaik menghasilkan arus terus.

Arus ini, bersama-sama dengan voltan sel, mentakrifkan kuasa (atau watt) yang boleh dihasilkan oleh sel solar.


5 Sebab Kenapa JDT Dihormati dan Dibenci Peminat Bola Sepak

JDT! JDT! JDT! Sebagai bukan orang Johor, tidak dapat dinafikan sumbangan kelab bola sepak Johor Darul Takzim atau JDT kepada liga bola sepak negara memang tidak dapat dinafikan.

Walaupun dijinakkan KL City FC dalam persaingan Piala Malaysia yang menyebabkan wujud perang mulut dalam media sosial, status JDT sebagai pasukan utama liga Malaysia belum nampak tergugat.

JDT boleh mendabik dada dengan pencapaian mereka walaupun sering dikutuk peminat sukan bola sepak kita. Kenapa JDT walaupun sudah bergelar kelab elit masih menjadi bahan cacian penyokong bola sepak kita?

Sebagai neutral, penulis tidak segan memuji perubahan yang dilakukan oleh pengurusan bola sepak negeri Johor hampir satu dekad lalu, apabila mereka menyatukan pelbagai kelab dan persatuan bola sepak Johor di bawah satu payung.

Era tersebut memang agak mengelirukan mengikuti skuad Johor, kerana Johor diwakili dua pasukan berbeza diubah kepada fokus lebih jitu, dengan sasaran-sasaran untuk bersaing pada peringkat antarabangsa kedengaran.

Tetapi sejarah telah menunjukkan JDT menjadi kelab yang berjaya memenangi Piala AFC dalam tempoh 2 tahun selepas rombakan besar-besaran itu.

Satu perbezaan yang ketara dalam pengurusan JDT berbanding kelab lain, adalah kurangnya pengaruh politik.

JDT yang diketuai TMJ mempunyai kestabilan berbanding sesetengah negeri lain, yang organisasinya akan bertukar setiap kali berlakunya perubahan kerajaan negeri.

Ini mengakibatkan MB/KM yang baru dilantik, mula lantik kawan-kawan dia ke dalam jawatan akibat tekanan politik.

Satu perkara yang sering dibangkitkan pengkritik JDT (kerana kerap berlaku) adalah 'tabiat' kelab tersebut memikat tonggak pasukan lain untuk diserap masuk ke dalam skuad mereka.

Nama seperti Matthew Davies, Akhyar Rashid, Sumareh, Shafiq Ahmad dan Nazmi Faiz merupakan antara nama yang berjaya dipancing - walaupun JDT sudah mempunyai pemain lain sedia ada yang setara.

Ada yang berjaya memecah masuk kesebelasan utama, ada juga yang akhirnya jadi pemanas bangku simpanan JDT.

Adakah tindakan memancing ini salah? Tidak. Urusan jual beli pemain berlaku secara terbuka. Pemain juga untung gaji meningkat.

Bagaimanapun sekiranya berterusan berlaku, sukar untuk status JDT sebagai pasukan elit dalam liga dicabar; ini sesuatu yang kurang sihat juga untuk perkembangan liga.

Sebagai pengikut liga bola sepak negara sejak dekad 90-an, penulis seringkali membayangkan bilakah masanya kualiti bola sepak negara kita mampu dipertingkatkan.

JDT hadir dengan kaedah pengurusan bola sepak yang tidak kedekut untuk mengeluarkan dana, bagi membantu perkembangan kelab.

Apa yang dilakukan jauh berbeza berbanding budaya pengurusan persatuan bola sepak kita sebelum itu, yang seakan-akan takut nak keluar duit - sampai gaji pemain pun ada kalanya tak dibayar.

Dengan suntikan dana yang kami yakin besar, JDT menjadi acuan kepada perubahan operasi sistem kelab bola sepak Malaysia serta membuktikan pelaburan bola sepak tempatan boleh memberikan pulangan yang sepadan.

Kami suka melihat bagaimana penjenamaan JDT berlaku. Semuanya tampak profesional dari aspek sukannya.

Daripada imej kelab sehinggalah kepada jersi yang dipakai pemain, semuanya terancang bukan sekadar tangkap muat, ibarat ada petugas berpengalaman luas yang ditugaskan khas untuk menentukan 'wajah' JDT kepada orang ramai.

Budaya yang diperkenalkan JDT inilah pada penulis, yang benar-benar memberikan impak paling besar kepada wajah liga bola sepak kita.

Pasti masih ramai ingat lagi bagaimana kucar-kacirnya standard profesionalisme liga bola sepak kita daripada aspek jenama satu masa dulu.

Pengurusan kelab seakan tidak kreatif dalam mencari sumber kewangan, lebih banyak berharap kepada peruntukan FAM selain daripada penaja yang ditampal di dada.

Kerjasama di antara JDT dengan nama-nama seperti UNICEF, Nike dan Hublot membuka peluang lebih besar pengukuhan JDT sebagai sebuah jenama.

Selain bola sepak sebagai 'core' utama di bawah label JDT, label itu juga sedang diperkembangkan untuk meliputi sukan-sukan lain seperti tinju dan hoki ais yang kami yakin akan terus membantu pemasaran label mereka.

Kemunculan JDT pada musim 2013 memberikan nafas baru kepada bola sepak kita.

Percaturan taktikal ala Eropah yang sebelum itu kita hanya boleh lihat di kaca TV, mula dipersembahkan dalam liga kita.

Memang sukar untuk kita mengakui hakikatnya, JDT bukan saja mengubah budaya bola sepak kita dari aspek pemasaran bahkan turut memperbaharui aspek taktikal dan mentaliti pasukan-pasukan dalam liga kita.

Semua itu disebabkan oleh keberanian pengurusan JDT mendapatkan pemain-pemain yang sebelum itu di luar kemampuan pengurusan kelab kita.

Adakah permainan yang kemas dan menarik berkait dengan nilai perbelanjaan sesebuah kelab? Jarang kelab yang melabur besar kurang berjaya.

7 pemain paling bernilai dalam liga Malaysia adalah pemain JDT membuktikan kuasa kewangan JDT tidak sama seperti kelab-kelab lain. Tetapi perlukah ini dilihat sesuatu yang negatif?

Sukan bola sepak dunia sudah semakin komersial. Lebih besar dilabur, lebih besar pulangannya.

Melihat bagaimana terkedepannya JDT dalam bermacam aspek pembangunan sebuah kelab berbanding kelab-kelab lain, kami ramalkan penguasaan JDT dalam liga kita masih akan kekal untuk beberapa ketika.

Persoalannya di sini - adakah kelab-kelab lain mempunyai dana, peruntukan, sumber dan kemampuan untuk melakukan apa yang JDT sedang lakukan?

Tak nampak lagi kan? Jadi terpaksalah kita hiburkan hati dengan kejayaan-kejayaan kecil, seperti meraikan kekalahan JDT walaupun pasukan kita prestasinya entah apa-apa.


5 Sebab Mengapa Makam Genghis Khan Belum Ditemui

Pada tahun 1227, salah seorang penakluk terhebat dalam sejarah iaitu Genghis Khan telah meninggal dunia. Sebelum menghembuskan nafas terakhir, dia meminta agar lokasi kuburnya dirahsiakan.

Selama 800 tahun, tiada siapa yang mengetahui lokasi sebenar makam Genghis Khan. Misteri lokasi itu telah menarik perhatian ramai sejak sekian lama. Namun, mengapakah ia masih belum ditemui? Apakah yang terdapat dalam makam itu sehingga ia dirahsiakan dengan begitu rapi?

Berikut adalah sebab mengapa makam Genghis Khan tidak ditemui sehingga hari ini.

Genghis Khan telah menakluk jajahan darat terbesar dalam sejarah bermula dari Lautan Pasifik sehingga Laut Kaspian. Apabila semakin tua, penakluk itu merancang sesuatu untuk kematiannya kelak.

Pada tahun-tahun terakhirnya, Genghis Khan mengisytiharkan bahawa banjaran gunung Khentii yang dikenali sebagai Ikh Khorig (Larangan Besar) seluas 240km persegi sebagai kawasan larangan.

Kawasan larangan ini dikawal ketat dan hanya keluarga daripada keturunan pahlawan elit sahaja dibenarkan masuk. Ahli arkeologi mempunyai sangkaan bahawa makam Genghis Khan berada di kawasan ini tetapi tiada bukti untuk menyokongnya.

Menurut legenda, semua bukti mengenai makam Genghis Khan telah dihapuskan. Tentera yang membawa mayat penakluk itu dikatakan telah membunuh setiap orang yang dilihat dalam perjalanan mereka ke makam rahsia.

Tentera juga membunuh semua hadirin yang terlibat atau menyaksikan pengebumian itu sebelum mengambil nyawa mereka sendiri supaya rahsia itu terkubur bersama.

Ada juga kisah mengatakan bahawa sebanyak 10,000 tentera berkuda memijak tapak makam supaya menjadi rata dan tiada kesan Genghis Khan dikebumikan di situ.

Ada juga kisah menceritakan bahawa satu anak sungai dibina atau hutan tebal ditanam di atas makam Genghis Khan, menjadikannya sukar untuk ditemui.

Walaupun kawasan larangan Ikh Khorig dikawal ketat namum beberapa pasukan arkeologi telah diberi kebenaran untuk melakukan kajian di kawasan itu.

Pada tahun 1989, ahli arkeologi Mongolia dan Jepun telah bekerjasama melakukan kajian menggunakan teknologi ultra bunyi dan menemui ratusan tapak dipercayai sebagai kubur tetapi mereka tidak dibenarkan melakukan penggalian secara fizikal di tapak larangan itu.

Pada abad ke-21, Dr. Albert Yu-Min Lin dari National Geographic Society menggunakan kaedah satelit untuk mencari lokasi yang berpotensi sebagai makam Genghis Khan.

Dr. Albert berjaya menyenarai pendek 100 lokasi tetapi tetap tidak dapat mengesahkannya secara terperinci kerana larangan daripada Mongolia.

Penduduk Mongolia moden dan pendalaman melihat Genghis Khan sebagai pemerintah terulung yang mengasaskan Empayar Mongol yang hebat. Bagi mereka, pencarian makam pemerintah itu bermakna melanggar pemintaan Genghis Khan supaya kuburnya dirahsiakan.

Pelbagai protes dilakukan rakyat Mongolia terhadap sebarang aktiviti pencarian makam Genghis Khan. Malah, ketika Kesatuan Soviet menguasai Mongolia pada 1924 hingga 1990, tiada sebarang penggalian dilakukan dan Ikh Khorig kekal sebagai kawasan larangan.

Rakyat Mongolia juga percaya terdapat sumpahan sekiranya makam Genghis Khan diganggu. Mereka percaya bahawa dunia akan berakhir sekiranya makam penakluk itu dibuka.

Landskap Mongolia sendiri merupakan cabaran terbesar bagi pencarian makam Genghis Khan. Untuk pengetahuan, Mongolia adalah tujuh kali lebih besar berbanding Britain tetapi hanya mempunyai sebanyai 2% jalan raya.

Kebanyakan lokasi yang berpotensi sebagai makam Genghis Khan sukar dimasuki kerana kawasannya yang tidak diterokai. Gunung-ganang dan hutan tebal menyukarkan ahli arkeologi untuk membuat sebarang kajian mendalam.

Mungkin rupa bentuk landskap negara ini membantu menyembunyikan makam Genghis Khan selama 800 tahun.


Sejarah Hitam Telekom Perancis : Syarikat Paling Jahat Di Dunia

Industri elektronik China akan disebut sekiranya isu berkenaan tekanan kerja yang mengakibatkan kemurungan sehingga berlakunya bunuh diri dibangkitkan.

Nama pengeluar gergasi elektronik seperti Foxconn dirujuk sebagai contoh budaya kerja buruk, diburukkan lagi dengan stigma ketidak pedulian pengusaha di negara itu dalam menjaga kebajikan pekerja mereka.

Walaupun demikian - percaya tak, insiden paling dahsyat melibatkan kes bunuh diri pekerja akibat desakan syarikat sebenarnya berlaku di Perancis? Lebih mengejutkan kes itu melibatkan bekas jabatan awam negara itu iaitu France Telecom.

Pada bulan Januari tahun 2008, satu ke bunuh diri yang berlaku di Marseille melibatkan seorang pekerja lelaki berusia 51 tahun mengejutkan semua pihak, akibat dari sepucuk nota tulisan mendiang yang menyalahkan France Telecom sebagai punca.

Siasatan pihak berkuasa Perancis mula menyiasat kembali rentetan-rentetan kes hampir serupa yang berlaku sebelum itu dalam tempoh 3 tahun.

Penyiasatan mereka mendapati dalam tempoh 3 tahun - dari tahun 2006 sehinggalah 2009, 19 orang pekerja France Telecom telah membunuh diri, 12 orang cuba membunuh diri dan 8 orang mempunyai rekod perubatan berhadapan kemurungan kritikal.

Laporan media pula menunjukkan tidak lama sebelum kes bunuh diri lelaki itu, seorang juruteknik telah bertindak menikam diri sendiri ketika dalam mesyuarat selepas diberitahu dia akan dilepaskan dari pekerjaan.

Kes bunuh diri itu menjadi petunjuk awal yang sahih wujudnya hubungan buruk di antara budaya kerja yang diamalkan France Telecom sehingga memberi kesan besar kepada tahap kesihatan mental pekerja mereka.

Pada tahun 2002, 23 orang bertindak membunuh diri sementara dalam tahun 2003, 22 orang bertindak nekad serupa.

Kes kematian lelaki itu yang berlaku awal tahun 2008 walaupun mendapat liputan luas media tidak menghentikan masalah yang nyata berleluasa. 22 orang lagi pekerja France Telecom menamatkan hayat mereka dalam tahun sama dengan bermacam cara.

Berbeza dengan negara kita yang dapat menyelia dengan baik pertukaran status Telekom Malaysia daripada sebuah jabatan kepada sebuah syarikat awam, nasib France Telecom jauh berbeza.

Pada penghujung dekad 1990-an, kerajaan Perancis mula melonggarkan monopoli France Telecom dalam industri telekomunikasi tempatan, membolehkan syarikat-syarikat luar masuk ke dalam pasaran Perancis untuk bersaing secara terbuka.

France Telecom yang pada ketika itu masih bergantung majoritinya dengan talian dalam tanah, mula perlu menangani perubahan teknologi yang mendadak berlaku disebabkan pengenalan teknologi komunikasi tanpa wayar.

Bimbang ketinggalan, France Telecom mengeluarkan pelaburan secara agresif membeli teknologi tersebut pada harga tinggi.

Walaupun demikian, syarikat itu gagal meramal kejatuhan industri dot-com sehingga mengakibatkan kejatuhan nilai saham syarikat tersebut yang akhirnya mula menggigit mereka.

Nilai kerugian yang dialami France Telecom pada tahun 2001 adalah 8.3 billion EUR, dicatatkan sebagai kerugian kedua terbesar melibatkan syarikat di Perancis tahun tersebut.

Situasi ini mengakibatkan hutang syarikat itu mula meningkat, akhirnya berada pada tahap 71 billion EUR - tiga kali ganda nilai sebenar syarikat itu. Usaha untuk menyelamatkan France Telecom mula diperkenalkan, dengan kaedah mengurangkan jumlah pekerja yang kekal berkhidmat sebagai solusi utama.

Walau bagaimanapun France Telecom berdepan kesukaran besar, disebabkan oleh status majoriti pekerja di bawah kendalian mereka.

Majoriti pekerja di bawah France Telecom adalah kumpulan penjawat awam yang telah berkhidmat semasa France Telecom masih bergelar sebuah jabatan kerajaan - mengakibatkan kontrak yang ditandatangani oleh pekerja bersikap kekal.

Perjanjian lama itu juga menyebut pekerja tidak boleh sewenang-wenangnya ditamatkan walaupun untuk mengurangkan kos. Bagi mencapai jumlah sasaran pekerja yang perlu diturunkan, kumpulan pekerja France Telecom mula digalakkan untuk mengambil pakej persaraan awal yang telah diperkenalkan pada tahun 1996.

Kempen itu berjaya mengurangkan jumlah pekerja mereka seramai lebih 40,000 orang namun angka itu belum cukup untuk menyelamatkan syarikat itu. Untuk menunggu pekerja membuat keputusan sendiri berhenti pula, memakan masa menambahkan lagi nilai kerugian.

CEO France Telecom yang dilantik tahun 2005, Didier Lombard mengisytiharkan France Telecom tidak lagi mampu melindungi kumpulan pekerja di bawahnya ekoran desakan hutang yang besar.

Dalam mesyuarat yang dihadiri lebih 200 orang eksekutif atasan, Lombard mengumumkan sebanyak 22,000 jawatan perlu dikosongkan secara berkala dan berikrar demi menyelamatkan France Telecom, dia akan menggunakan apa saja cara sekalipun - walaupun perlu berkeras.

Bahagian pengurusan mula dilatih untuk menukarkan budaya kerja lama mereka kepada bentuk yang lebih agresif.

Pekerja-pekerja yang disasarkan untuk pemberhentian, mula diberikan kerja-kerja tambahan pada tahap yang tak masuk akal hanya untuk membuatkan mereka mengalah.

Sekiranya pekerja gagal menyiapkan kerja-kerja tambahan yang ada, rekod prestasi mereka di atas kertas akan dicatatkan sebagai 'negatif' serta disenaraikan sebagai pekerja kurang produktiviti.

Untuk pekerja-pekerja lebih senior khasnya dalam bidang kejuruteraan, mereka distrukturkan semula untuk bertugas dalam bidang komersial. Jurutera-jurutera ini akan diletak dalam divisyen jualan, diarahkan untuk melakukan panggilan telefon ibarat seorang jurujual setiap hari.

Bagi kumpulanan pengurus yang tidak bernasib baik, mereka akan dipindahkan ke cawangan-cawangan berjauhan dari rumah atas alasan keperluan syarikat. Majoriti pengurus ini rata-ratanya selepas ditukar, tidak lagi mengetuai apa saja divisyen serta dikatakan sengaja diabaikan rakan sepejabat yang baru.

Demi menjimatkan kos, pakej persaraan awal yang telah diperkenalkan ditarik balik.

Strategi baru pengurusan tertinggi France Telecom jelas - mereka mahu pekerja sendiri berhenti bagi mengurangkan kos pampasan yang perlu mereka bayar.

Malangnya, kebanyakan pekerja yang disasarkan untuk pemberhentian sudah berusia, telah lama menjawat jawatan yang mereka pegang ketika France Telecom diurus kerajaan sendiri. Pada tahun 2009, purata usia pekerja France Telecom adalah 47 tahun.

Kumpulan pekerja ini terpaksa bertahan walaupun terseksa disebabkan tidak ada jalan keluar untuk memulakan karier baru, atas faktor usia serta keperluan untuk mengekalkan tahap gaji sedia ada.

Ibarat diluah mati emak, ditelan mati bapa - mereka yang tidak tahan ditekan pengurusan akhirnya memilih jalan keluar yang lebih ringkas - dengan membunuh diri.

Selepas beberapa insiden bunuh diri mula mendapat liputan meluas media, Didier Lombard meletak jawatan sebagai CEO digantikan dengan Stephane Richard pada tahun 2010.

Pihak polis dan agensi terlibat mula menjalankan siasatan ke atas dakwaan-dakwaan yang sebelum ini tidak bersifat sahih, berjaya menemui hubungan jelas di antara kebanyakan kes bunuh diri yang berlaku dengan budaya kerja yang diperkenalkan Lombard sebelum dia digantikan.

Berdasarkan bukti serta pengakuan bekas pekerja yang telah ditemui, Lombard didakwa pada tahun 2012, melibatkan 60 kes pelbagai yang berlaku daripada tempoh 2006 sehinggalah 2009.

Perbicaraan yang hanya berjaya dimulakan pada tahun 2019, mendapati pihak France Telecom serta Didier Lombard bersalah, kerana menjalankan sistem penghinaan terhadap pekerja secara sistematik yang akhirnya membawa kepada tekanan mental pekerja.

Lombard dikenakan hukuman penjara 1 satu tahun dan denda EUR15,000 sementara France Telecom (kini dikenali sebagai ORANGE) didenda EUR75,000.

Walaupun ada usaha syarikat itu membayar pampasan kepada keluarga mangsa yang terlibat dalam 60 kes yang berjaya dibicarakan di mahkamah, angka yang disebutkan hanyalah sekitar EUR2 juta untuk kesemuanya.

Tidak diketahui dengan jelas berapa jumlah sebenar pekerja France Telecom yang bertindak membunuh diri, akibat perubahan cara kerja yang dibentuk secara sengaja memperkotak-katikkan nasib mereka.

Daripada 60 kes yang dibicarakan, 35 daripadanya melibatkan kes bunuh diri. Sekiranya secara purata 15 orang meninggal dunia akibat tekanan bermula awal dekad 2000, angka sebenar kes bunuh diri yang berkait France Telecom pasti jauh lebih tinggi.

Sebagai majikan, anda memikul tanggungjawab yang sangat besar dalam melindungi pekerja bukan saja dari aspek monetari bahkan turut merangkumi aspek kesihatan mental.

Sekiranya benar-benar perlu, lakukanlah proses pemberhentian dengan berpandukan nilai sebenar seorang insan, bukannya memperlakukan pekerja ibarat sampah yang boleh ditolak ke sana ke mari seolah mereka tiada hati dan perasaan.


Bagaimana Pelarian Palestin Boleh Jadi Tokan Besar di Amerika

Biasanya, kita sering terdengar bahawa seorang pelarian itu menghadapi kesukaran untuk mencari pekerjaan di negara orang. Jika ada sekalipun, ia sekadar cukup untuk keperluan paling asas sahaja. Namun, ia berbeza dengan seorang pelarian dalam kisah ini.

Pelarian yang dimaksudkan ini bukan sahaja berjaya menjadi kaya-raya kerana perniagaannya tetapi juga menjadi terkenal kerana terlibat dalam skandal jenayah pada awal 80-an. Berikut adalah kisah seorang pelarian bernama Eddie Nash.

Eddie Nash dilahirkan sebagai Adel Gharib Nasrallah pada 3 April 1929 di Ramallah, Palestin. Dia dilahirkan dalam sebuah keluarga Kristian Ortodoks yang sangat kaya. Keluarganya memiliki 48 buah hotel di seluruh Palestin.

Setelah terbentuknya negara Israel pada 1948, keluarganya kehilangan harta dan ditempatkan di kem tahanan manakala abang iparnya dibunuh tentera Israel. Nash melarikan diri ke Amerika Syarikat pada awal 1950-an dengan hanya berbekalkan USD 7 sahaja.

Pada awal 1960-an, Nash mula membuka gerai hot dog bernama Beef's Chuck di Hollywood Boulevard. Lebih sedekad bekerja keras, Nash akhirnya berjaya memiliki beberapa restoran dan kelab malam di sekitar bandar itu.

Bukan itu sahaja, dia juga merupakan seorang pengedar kokain terkenal di Los Angeles dan sering menggunakan kelab malamnya untuk aktiviti haram itu.

Nash juga menggunakan kediaman mewahnya sebagai tempat perjumpaan kumpulan pengedaran dadahnya. Tidak lama kemudian, dia mengenali pelakon porno bernama John Holmes.

John Holmes juga adalah seorang pengedar dadah kecil-kecilan. Walaupun berstatus pornstar, dia hampir dipinggirkan dari industri perfileman dewasa kerana tabiat buruknya menggunakan kokain sehingga sebanyak USD 1,500 sehari.

Pada tahun 1980, Holmes sudah tidak lagi bekerja. Dia mencuri bagasi dari Lapangan Terbang Los Angeles, memecah masuk kereta dan bekerja untuk beberapa sindiket dadah. Walaupun begitu, Nash masih menganggap Holmes sebagai rakannya.

Pada musim panas 1981, Holmes mendapati dirinya berhutang begitu banyak dengan ketua Wonderland Gang iaitu Ron Launius. Untuk membayarnya, Holmes "menjual" rakannya dengan menawarkan bantuan kepada Wonderland Gang untuk merompak rumah Nash yang kaya-raya.

Pada 29 Jun 1981, John Holmes singgah di kediaman Nash dan membiarkan salah satu pintu tidak berkunci supaya Wonderland Gang dapat memecah masuk. Beberapa orang lelaki berpakaian seperti polis kemudian menerpa masuk dan mengacukan pistol pada Eddie Nash.

Perompak itu berjaya melarikan sejumlah dadah, wang tunai, senjata dan barang kemas bernilai USD 1.2 juta. Nash mengesyaki Holmes kerana dia singgah di rumahnya sebelum kejadian berlaku.

Sangkaan Nash dikuatkan lagi apabila seorang rakannya terlihat Holmes memakai barangan kemas yang dicuri dari kediaman Nash sehari selepas kejadian. Nash tidak akan membiarkan perkara ini berlalu begitu sahaja.

Nash sebenarnya adalah seorang yang berpengaruh dalam dunia gelap di Los Angeles. Nash mengarahkan pengawal peribadinya membelasah Holmes supaya dia mendedahkan alamat Wonderland Gang yang merompaknya.

Dua hari kemudian, alamat itu menjadi tajuk utama berita di seluruh negara.

Pada 1 Julai 1981, polis tiba di kediaman No. 8763, Wonderland Avenue, setelah menerima aduan daripada jiran yang terdengar bunyi suara meraung. Polis kemudian mendapati beberapa tubuh kaku berlumuran darah di dalamnya.

Mereka menemui mayat ketua Wonderland Gang iaitu Ron Launius, Joy Miller, Billy DeVerell dan seorang lagi wanita. Isteri Launius pula terselamat tetapi mengalami kecederaan teruk pada tengkoraknya.

Polis mendapati bahawa kejadian itu adalah "kerja dalaman" memandangkan tiada bukti rumah itu dipecah masuk. Pihak polis menahan John Holmes setelah menemui kesan cap jarinya yang berlumuran darah di dinding rumah itu.

Walau bagaimanapun, Holmes dibebaskan pada tahun 1982 kerana pihak juri mempunyai keraguan terhadap penglibatannya. Sebelum meninggal dunia akibat AIDS pada 1988, Holmes mendedahkan bahawa Eddie Nash adalah "lelaki paling kejam dikenalinya".

Pada tahun 1990, Nash didakwa kerana menjadi dalang dalam Pembunuhan Wonderland tetapi dia terlepas setelah merasuah semua juri kesnya. Nash ditahan sekali lagi pada tahun 1995 kerana memiliki syabu.

Pada 19 Mei 2000, Eddie Nash ditahan pula atas 16 kesalahan mengedar dadah, penggubahan wang haram dan rasuah. Dia yang mempunyai masalah kesihatan ditawarkan hukuman ringan jika mengaku bersalah.

Akhirnya, Eddie Nash hanya mengaku bahawa menyuruh "orang-orangnya" mendapatkan kembali barangan yang dicuri daripada Wonderland Gang tetapi tidak pernah mengaku mengarahkan pembunuhan mereka. Dia meninggal dunia setahun kemudian.

Tragedi Pembunhan Wonderland diadaptasikan ke dalam filem berjudul Wonderland yang diterbitkan pada tahun 2003.


5 Misteri Otak Manusia Yang Belum Dapat Dirungkai Sains

Otak manusia adalah salah satu organ yang paling kompleks dalam tubuh manusia, serta yang paling kurang difahami. Walaupun banyak kajian yang telah dilakukan mengenai otak manusia, sebenarnya masih banyak lagi perkara yang masih menjadi misteri dan belum dapat dirungkaikan oleh para saintis.

Daripada memori, halusinasi dan beberapa perkara lagi yang boleh terjadi disebabkan oleh atau pada otak, kali ini pihak Iluminasi ingin kongsikan beberapa perkara misteri yang belum dapat dirungkai sains mengenai otak manusia.

Pernahkah anda memakan ais krim atau sesuatu yang sangat sejuk dan secara tiba-tiba, otak anda mengalami satu kejutan yang dipanggil "brain freeze". Secara teknikal dikenali sebagai 'sakit kepala rangsangan sejuk' atau cold-stimulus headache,  Brain Freeze adalah sesuatu yang kita semua pernah alami sekurang-kurangnya sekali seumur hidup.

Ia biasanya tidak berbahaya dan hanya terjadi dalam tempoh yang singkat, selalunya berlaku serta-merta selepas anda makan sesuatu yang sangat sejuk. Jika kita menyelidiki dari aspek biologi atau evolusinya, ia tidak jelas mengapa ia berlaku sama sekali.

Tiada siapa yang tahu apa yang sebenarnya berlaku di dalam otak semasa dalam keadaan Brain Freezeini, walaupun ia terasa agak menyakitkan untuk seketika. Satu teori mengatakan bahawa ia disebabkan oleh peningkatan mendadak dalam aliran darah ke otak yang disebabkan memakan sesuatu yang sejuk. Oleh kerana aliran darah yang meningkat menghasilkan tekanan, ia ditafsirkan sebagai sejenis kesakitan oleh otak, menyebabkan apa yang kita kenali sebagai brain freeze.

Sindrom Charles Bonnet - atau CBS - dinamakan sempena doktor Switzerland yang mula-mula mengkajinya pada tahun 1760, dan merupakan salah satu bahagian yang paling menarik dan misteri bagaimana otak kita berfungsi. Secara umumnya dikenali sebagai halusinasi visual, keadaan ini jarang berlaku dan hanya menjejaskan peratusan kecil orang yang kehilangan penglihatan disebabkan oleh keadaan mata tertentu seperti katarak, glaukoma atau diabetes.

Ianya adalah keadaan dimana buta berhalusinasi secara visual selepas kehilangan penglihatan. Ia bukan hanya halusinasi asas. Pesakit CBS telah melaporkan melihat visual yang kompleks dan luar biasa tentang pelbagai jenis perkara, seperti muka yang herot, figura yang tidak jelas memakai pakaian eksotik, berwarna-warni dan pelbagai gambaran pelik lain.

Saintis masih tidak tahu apa yang menyebabkan keadaan ini terjadi. Nampaknya tidak ada faktor persamaan di kalangan mereka yang mengalami keadaan ini, kecuali hakikat bahawa mereka semua kehilangan penglihatan pada satu ketika dalam hidup mereka dan bukannya dilahirkan buta.

Kini saintis tahu bahawa memori pada otak manusia bukanlah seperti cakera keras seperti yang dibayangkan oleh kebanyakan kita. Ianya lebih seperti koleksi sinaps atau simpang antara pelbagai sel saraf dalam rangkaian saraf otak. Ringkasnya, memori adalah hasil hubungan antara sel-sel saraf dan mempunyai sedikit kaitan dengan sel-sel saraf itu sendiri.

Itulah sebabnya memori akan berkurangan dan kurang tepat mengikut masa, kerana sambungan tersebut semakin lemah dan kurang tepat. Walaupun saintis memahami cara ia berfungsi, mereka masih tidak dapat menjelaskan secara fizikal proses pembentukan memori dan proses mendapatkan semula memori di dalam otak,

Proses pencarian semula  memori yang disimpan dalam otak masih sepenuhnya misteri kepada sains. Kita tidak tahu bagaimana otak menjangkau pelbagai bahagiannya apabila ia perlu mengingati sesuatu perkara atau bahagian mana yang terlibat dalam proses itu.

Hampir semua orang tahu apa itu mimpi, walaupun kekerapan dan kandungannya bergantung pada banyak faktor seperti umur, tekanan, masa tidur dan lain-lain. Walau bagaimanapun, apa yang tiada siapa tahu ialah apa yang berlaku di dalam otak apabila kita bermimpi.

Menurut satu kajian, banyak bahagian otak terlibat dalam bermimpi dan bukannya satu, contohnya bahagian yang bertanggungjawab untuk ingatan, emosi dan sebagainya. Walaubagaimanapun, saintis tidak tahu bagaimana bahagian-bahagian otak ini berhubung untuk untuk mencipta mimpi.

Satu perkara lagi, kita kebiasaannya tidak dapat mengingati mimpi secara jelas apabila terjadi dari tidur. Mengapakah perkara ini terjadi? Persoalan ini sememangnya masih menjadi antara misteri otak yang belum dapat dirungka

Neurodegenerasi merujuk kepada jenis kemerosotan khusus sel saraf yang biasanya dilihat dalam penyakit seperti Alzheimer dan Parkinson. Terdapat beratus-ratus penyakit neurodegeneratif yang kita ketahui, walaupun hanya beberapa daripadanya - seperti Alzheimer, Parkinson dan Huntington - pernah dikaji.

Masih terdapat banyak persoalan mengenai apa yang menyebabkan penyakit neurodegeneratif. Satu-satunya kriteria nampaknya adalah usia tua. Selain daripada umur, pesakit gangguan neurodegeneratif nampaknya tidak mempunyai hubungan lain yang boleh dikaitkan  sama sekali.

Itu menjadikannya hampir mustahil untuk meramalkan dan dengan itu merawat dengan berkesan beberapa gangguan mental yang diketahui oleh perubatan. Saintis tidak pasti apa yang berlaku di otak sebaik sahaja penyakit ini menguasai dan berkembang atau bagaimana ia menyerang dan membunuh neuron dari semasa ke semasa.


Adakah Pemain Bola Sepak Dibayar Untuk Menyertai Pasukan Kebangsaan?

Kita semua tahu karier pemain bola sepak profesional mampu menawarkan gaji bulanan yang tinggi kepada pemain. Di negara kita, gaji lima angka adalah perkara biasa. Ada juga menerima pendapatan enam angka sebulan.

Walaupun begitu, karier pemain bola sepak profesional agak singkat secara puratanya berlangsung sekitar 12 ke 17 tahun sahaja. Lagipun bukan semua pemain mampu hidup mewah menerima gaji besar - khasnya mereka yang gagal mencapai puncak.

Bagi yang handal, selain bermain dengan kelab/persatuan karier pemain yang berada pada tahap tertinggi turut melibatkan penglibatan mereka bersama skuad kebangsaan negara masing-masing.

Jika gaji bermain dengan kelab kadarnya sangat tinggi, berapa agaknya pendapatan mereka bermain untuk negara sendiri?

Berbeza dengan karier dalam kelab yang memberikan pemain pendapatan secara mingguan atau bulanan, karier bersama pasukan kebangsaan dikendalikan oleh persatuan bola sepak rasmi negara dengan kaedah berlainan.

Pemain yang dipanggil akan dibayar mengikut penampilan, dengan setiap negara mempunyai kadar elaun berbeza untuk satu perlawanan. Tidak ada formula khusus atau syarat yang telah ditetapkan badan induk FIFA dalam menentukan gaji setiap pemain.

Sebagai contoh, pasukan bola sepak England dalam kempen Piala Dunia tahun 2018 membayar secara sama rata £2,000 (RM11,300) kepada semua pemain untuk setiap perlawanan. Angka itu JAUH lebih kecil berbanding dengan gaji yang mereka terima di kelab masing-masing kan?

Walaupun gaji yang ditentukan melalui penyertaan satu perlawanan kecil nilainya, pemain diberikan insentif lebih tinggi sekiranya pasukan kebangsaan disertai berjaya mencapai sasaran yang telah ditetapkan dalam kejohanan.

Pasukan England dijanjikan ganjaran £217,000 setiap seorang (RM1.2 juta) sekiranya mereka berjaya memenangi Piala Dunia edisi 2018 oleh persatuan bola sepak negara mereka.

Angka yang rendah sebagai gaji itu pasti mengejutkan anda bukan? Dalam tahun 2012, pasukan kebangsaan England menggunakan formula berbeza bergantung dengan keputusan dalam menentukan elaun pemain.

Untuk setiap satu perlawanan, pemain akan dibayar £1,500 untuk perlawanan yang mereka menangi, £1,000 untuk perlawanan yang berakhir dengan seri dan hanya £750 jika mereka kalah.

Bagi negara yang tidak 'lokek' untuk membayar pemain kebangsaan seperti Perancis, gaji pemain kebangsaan memang jauh lebih tinggi berbanding apa yang dibayar persatuan bola sepak England.

Kesemua pemain pasukan kebangsaan Perancis dibayar sama rata £17,000 (RM96,150) tak kiralah mereka bermain sebagai penyerang, pemain tengah atau pertahanan sekalipun, kekal sama di antara berstatus pemain bintang atau pemain muda dalam penyertaan sesuatu kejohanan.

Persatuan Bola Sepak Brazil (CBF) pula pada penghujung tahun 2020, mengumumkan skim gaji sama rata di antara pemain pasukan bola sepak lelaki dan wanita termasuklah daripada aspek insentif kemenangan dalam kejohanan.

Selain usaha imbuhan dianjurkan persatuan bola sepak, FIFA sebagai badan induk juga memainkan peranan besar dalam menyeimbangkan tuntutan kejohanan perlawanan kebangsaan dan perlawanan di antara kelab.

Sejak beberapa tahun lalu, FIFA mewujudkan program dinamakan Program Manfaat Kelab (Club Protection Programme) bertujuan untuk membayar pampasan kepada mana-mana kelab yang perlu melepaskan pemain bagi menyertai perlawanan antarabangsa - kerana kelab masih perlu menanggung gaji pemain.

FIFA juga bertanggungjawab membayar pampasan kepada kelab yang mengalami kecederaan pemain akibat penyertaan pasukan negara, dengan nilai maksima RM20,500 sehari akan dibayar kepada kelab - sehinggalah pemain dapat kembali melaporkan diri dengan kelabnya.

Disebabkan oleh sumber dana gaji pemain kebangsaan yang dibayar selain penajaan juga datang dari pembayar cukai - kebanyakan pemain memilih untuk mendermakan gaji yang mereka terima bersama pasukan kebangsaan kepada pertubuhan amal.

Sejak tahun 2007, kesemua pemain pasukan kebangsaan England menyumbangkan gaji mereka kepada Yayasan Pemain Kebangsaan England atau EFF, untuk tujuan menjaga kebajikan bekas pemain England di masa hadapan.

Sementara itu bintang Perancis, Kylian Mbappe mendermakan keseluruhan gaji dan bonus bermain dengan pasukan kebangsaan termasuklah elaun kemenangan Piala Dunia 2018 berjumlah £350,000 (RM1.9 juta) kepada sebuah badan amal.

Harus diberitahu, gaji bulanan beliau bersama kelabnya adalah RM7.2 juta.

Kami tidak tahu apakah sistem kiraan gaji yang diamalkan oleh Persatuan Bola Sepak Malaysia atau FAM serta berapa gaji asas pemain kebangsaan kita.

Berdasarkan kepada perancangan penubuhan kembali skuad pelapis pasukan kebangsaan Harimau Muda, gaji yang bakal ditawarkan secara bulanan kepada semua pemain skuad pelapis kebangsaan bakal ditetapkan FAM di antara RM4,000 ke RM5,000 sebulan.

Pasti angka lebih besar diberikan kepada pemain lebih senior kan?

Sekitar dekad 1970-an pula menyaksikan pemain pasukan kebangsaan hanya dibayar RM15 untuk satu penampilan, seperti diakui bekas pemain tengah pasukan Malaysia, Datuk Abdul Shukor Salleh.

Jika dapat peluang untuk bermain di luar, elaun yang diterima pemain akan digandakan kepada RM30. Disebabkan itulah pemain-pemain pasukan bola sepak kebangsaan satu ketika dulu hanya menjadikan kerjaya pemain bola sepak sebagai kerja sampingan.

Datuk Abdul Shukor sendiri perlu mengutamakan karier beliau bersama Lembaga Letrik Negara (kini Tenaga Nasional Berhad) walaupun bergelar pemain bola sepak bertaraf antarabangsa.


5 Program NASA Paling Mahal

NASA (National Aeronautics and Space Administration) telah ditubuhkan oleh Presiden Amerika Syarikat ke-34, Dwight D. Eisenhower, pada 29 Julai 1958. Pada 1 Oktober tahun yang sama, ia mula beroperasi.

Matlamat penubuhan NASA adalah untuk mengembangkan pengetahuan manusia dan meneraju dunia dalam inovasi teknologi berkaitan angkasa lepas.

NASA berjaya mengecapi pelbagai kejayaan dalam tempoh 60 tahun seperti membangunkan kenderaan yang dapat membawa peralatan dan makhluk ke angkasa lepas. Mereka juga terus mencari penyelesaian kepada beberapa persoalan sains mengenai angkasa lepas.

Namun, program angkasa lepas NASA ini menelan belanja yang amat besar. Berikut adalah beberapa program angkasa lepas NASA yang paling mahal setakat ini.

Tentera Udara A.S mengendalikan Global Positioning System (GPS) iaitu sistem navigasi radio berasaskan angkasa lepas. Ia boleh mengenal pasti mana-mana lokasi tiga dimensi dengan tepat pada bila-bila masa.

GPS terdiri daripada tiga segmen iaitu segmen kawalan, segmen ruang dan segmen pengguna. Untuk menjadi peneraju dalam penemuan saintifik, penyelidikan aeronautik dan penerokaan angkasa lepas, NASA perlu menjadi proaktif dan melaksanakan beberapa aplikasi GPS.

Asal-usul GPS ini boleh dikesan kembali sejak era Sputnik (satelit pertama) apabila penyelidik menemui cara untuk menjejak satelit menggunakan anjakan dalam isyarat radio yang dikenali sebagai "Doppler Effect".

GPS kini terdiri daripada lebih 30 satelit yang berfungsi sepenuhnya dan dilengkapi dengan jam atom dan rangkaian kawalan darat yang memantau rangkaian 24 jam selama tujuh hari seminggu.

Sistem Pelancaran Angkasa (Space Launch System) adalah sistem pendorongan mega yang dibangunkan NASA di mana ia menjadi asas kepada penerokaan manusia ke angkasa lepas di luar sistem suria kita.

SLS adalah satu-satunya roket yang mempunyai kuasa dan keupayaan untuk menghantar kapal angkasa Orion yang lengkap dengan kargo dan angkasawan ke Bulan dalam satu misi. Mengikut perancangan, ia akan dilancarkan pada awal tahun 2022.

NASA menggunakan konfigurasi yang dikenali sebagai Block 1 untuk pelancaran Artemis I iaitu penerbangan gabungan pertama SLS dan Orion. SLS itu mempunyai kuasa tujahan maksimum sebanyak 3.9 juta kg, 15% lebih banyak daripada roket Saturn V.

Misi Artemis I adalah untuk menghantar Orion tanpa anak kapal 40,000 batu lebih jauh daripada Bulan (280,000 batu dari Bumi). Jika misi Artemis I berjalan lancar, misi Artemis II akan menghantar angkasawan untuk mengorbit Bulan dan membuka jalan bagi misi Artemis III untuk mendaratkan angkasawan di Bulan pada 2024.

Program Apollo telah bermula sejak tahun 1960-an lagi dan NASA mencipta Apollo Command Module khusus untuk program ini. Apollo Command Module adalah sebuah kapsul yang boleh memuatkan sehingga tiga angkasawan.

Angkasawan menggunakannya untuk mengembara ke orbit Bulan dan kapsul Apollo ini lebih luas berbanding kapal angkasa Mercury dan Gemini.

Manakala Lunar Module pula adalah kapal angkasa yang berbeza dan digunakan ketika angkasawan melakukan pendaratan dari orbit ke permukaan Bulan. Namun, Lunar Module ini hanya mampu membawa dua angkasawan sahaja.

Neil Armstrong dan Buzz Aldrin menjadi manusia pertama yang berjalan di Bulan pada Julai 1969 dalam misi Apollo 11. Keseluruhan misi Apollo setakat ini berjaya membawa 24 angkasawan ke Bulan di mana 12 daripadanya melakukan pendaratan di permukaan Bulan.

Apollo 17 merupakan misi terakhir yang melakukan pendaratan di Bulan pada 1972. Secara keseluruhannya, misi mendaratkan manusia di Bulan ini menelan belanja yang sangat besar.

Stesen Angkasa Antarabangsa ini merupakan keajaiban kejuruteraan yang dikecari hasil kerjasama dari pelbagai negara. Stesen Angkasa Antarabangsa ini adalah objek buatan manusia terbesar di ruang angkasa.

Stesen ini digunakan untuk menjalankan eksperimen saintifik dan mengkaji apakah kesan terhadap angkasawan yang berada di angkasa lepas dalam tempoh yang lama.

Komponen pertama Stesen Angkasa Antarabangsa iaitu Zarya Control Module telah dilancarkan ke orbit oleh Rusia pada November 1998. Dua minggu kemudian, kapal angkasa Endeavour milik Amerika yang membawa nod Unity telah disatukan dengan Zarya.

Lebih banyak bahagian telah ditambahkan ke stesen itu dalam tempoh dua tahun berikutnya untuk menjadikannya boleh didiami oleh para angkasawan. Stesen Angkasa Antarabangsa didiami angkasawan buat pertama kalinya pada 2 November 2000.

Program Shuttle (ulang-alik) Angkasa Lepas yang dimulakan sejak 1970-an ini melahirkan pesawat shuttle ke orbit pertama yang boleh digunakan semula (tidak seperti roket yang hanya digunakan sekali dan dilupuskan selepas setiap pelancaran).

Ia terdiri daripada tangki luaran, dua roket luar atau penggalak dan kenderaan pengorbit yang merupakan binaan kejuruteraan terhebat pernah dibina.

Sebanyak lima kenderaan pengorbit telah dibina sepanjang tida dekad program ini iaitu Atlantis, Endeavour, Discovery, Challenger dan Columbia. Malangnya, Challenger dan Columbia telah musnah dalam misi pelancaran yang gagal.

Program Shuttle Angkasa ini telah melakukan sebanyak 135 pelancaran dengan kos anggaran setiap pelancaran adalah melebihi RM 6 bilion. Program Shuttle Angkasa Lepas ini telah digantikan oleh SLS (Space Launch System), dua bulan selepas misi terakhirnya pada Julai 2011.


Kenali Jenis, Nama Dan Sifat Gigi - Makrifat Gigi

Ketika anda memberus atau memeriksa gigi di hadapan cermin, pernahkah anda terfikir mengapa gigi anda berbeza bentuk dan saiznya? Ada yang kecil, besar, rata dan agak runcing. Mengapa ia tidak sama semuanya?

Gigi membantu kita untuk mengunyah makanan, menyebut perkataan dan menjadi struktur kepada bentuk muka kita. Mengapa semua gigi di dalam mulut kita tidak diciptakan sama adalah kerana mereka mempunyai fungsi yang tersendiri.

Mari kita kenali jenis-jenis gigi yang berbeza dan kelebihannya kepada kita.

Setiap bentuk dan saiz gigi sebenarnya mempunyai fungsi khas terutamanya dalam mengunyah makanan.

Gigi yang berada di barisan paling hadapan di dalam mulut anda dikenali sebagai Gigi Kacip. Terdapat empat gigi kacip pada rahang atas dan empat lagi pada rahang bawah.

Gigi kacip berbentuk rata dan nipis seperti pahat. Gigi kacip membantu anda memotong dan menggigit makanan menjadi kepingan yang lebih kecil semasa memulakan proses mengunyah.

Gigi kacip amat penting untuk membantu anda menyebut sesuatu perkataan. Selain itu, ia turut menyokong bibir dan struktur muka anda.

Taring ialah gigi tajam dan runcing yang terletak di sebelah kiri dan kanan gigi kacip. Terdapat dua gigi taring di setiap rahang menjadikannya empat secara keseluruhannya. Sebahagian orang memanggil gigi ini sebagai gigi siung.

Gigi yang panjang dan runcing ini penting untuk mencengkam dan mengoyakkan bahan makanan seperti daging. Dalam dunia haiwan pula terutamanya haiwan karnivor, gigi taring mereka adalah lebih panjang dan tajam supaya mereka senang memburu dan mengoyakkan daging mangsa.

Dalam dunia fiksyen pula, hanya puntianak (vampire) yang mempunyai gigi seperti ini. Malah, mereka dapat mengubahnya menjadi gigi taring biasa sesuka hati!

Gigi premolar ini adalah gigi yang lebih besar dan rata yang memanjang ke arah belakang mulut anda. Ia terletak di belakang gigi taring.

Gigi premolar mempunyai permukaan rata dengan rabung atau lekuk. Gigi ini membantu kita mengunyah serta mengisar makanan dan menjadikannya cukup kecil untuk ditelan.

Orang dewasa biasanya mempunyai 8 batang gigi premolar di dalam mulut mereka. Kanak-kanak yang masih kecil tidak mempunyai gigi premolar dan biasanya muncul apabila mereka mencapai umur antara 10 hingga 12 tahun.

Gigi geraham adalah gigi yang paling besar. Gigi ini mempunyai permukaan yang besar dan rata dengan lekuk yang membolehkan anda mengunyah makanan dan mengisarnya.

Orang dewasa mempunyai 12 batang gigi geraham kekal iaitu enam di atas dan enam di bawah. Manakala kanak-kanak pula mempunyai lapan gigi geraham primer.

Gigi geraham terakhir yang akan keluar ialah gigi geraham ketiga. Ia biasanya keluar ketika seseorang itu berusia antara 17 hingga 21 tahun. Gigi geraham ketiga terletak di sudut paling belakang rahang.

Walau bagaimanapun, sesetengah orang tidak mempunyai gigi geraham ketiga ini dan ia kekal berada di dalam tulang rahang.

Bilangan dan jenis gigi seseorang itu berubah apabila mereka meningkat usia. Biasanya, manusia mempunyai dua set gigi seumur hidup mereka. Set pertama dikenali sebagai gigi utama atau gigi susu manakala set kedua pula dikenali sebagai gigi kekal atau gigi dewasa.

Ketika kira-kira berusia enam bulan, seorang bayi itu akan menghasilkan sepasang gigi susu pertama mereka. Beberapa gigi akan terus tumbuh setiap satu atau dua bulan sehingga bayi itu mempunyai set gigi yang lengkap sekitar usia dua hingga tiga tahun.

Apabila gigi kekal tumbuh di dalam tulang di bawah gigi susu sepanjang zaman kanak-kanak, akar gigi susu akan mula diserap ke dalam gusi. Proses ini akan membuatkan gigi susu menjadi longgar dan memberi ruang untuk digantikan dengan gigi kekal.

Seorang kanak-kanak itu biasanya akan mula kehilangan gigi susu mereka pada usia sekitar enam tahun dan prosesnya akan selesai sekitar usia 12 tahun.

Tulang rahang yang membesar selari dengan usia seseorang itu akan memberikan ruang kepada gigi geraham yang lebih besar untuk tumbuh. Biasanya, set gigi susu yang lengkap merangkumi 20 batang gigi manakala set gigi kekal yang lengkap pula adalah sebanyak 28 hingga 32 batang gigi.

Inilah sebab mengapa gigi manusia diciptakan berbeza bentuk dan saiznya. Jika semua gigi berbentuk sama, ia hanya dapat melakukan satu tugasan yang sama sahaja dan sukar untuk kita makan makanan yang pelbagai.


Kenali "Grandmaster" Catur Paling Muda Dunia - Rekod 2021

Dalam dunia catur, terdapat beberapa gelaran yang boleh dicapai oleh pemain catur yang hebat bermula dari National Master (NM), International Master (IM), Grandmaster (GM) dan beberapa lagi. Setiap gelaran ini mempunyai kriteria tertentu yang perlu dipenuhi sebelum layak mendapat gelaran tersebut.

Bagi yang tidak tahu, setakat ini Malaysia masih lagi belum mempunyai pemain catur yang bertaraf GM tetapi sudah mempunyai beberapa pemain catur bertaraf IM. Kesemua gelaran ini tertakluk kepada syarat-syarat yang ditetapkan oleh FIDE, badan pengendali rating pemain-pemain catur profesional seluruh dunia.

Untuk menjadi seorang GM, seseorang individu itu perlu melepasi beberapa syarat yang ditetapkan antaranya mendapat sekurang-kurangnya rating 2500. Oleh itu, mendapat gelaran GM dalam usia yang muda sememangnya tidak mudah kerana pemain perlu menyertai dan memenangi banyak perlawanan dan pertandingan.

Walau bagaimanapun, ianya bukanlah sesuatu yang mustahil, seperti yang dibuktikan oleh seorang kanak-kanak bernama Abhimanyu Mishra baru-baru ini yang menjadi pemain termuda mendapat gelaran GM pada usia 12 tahun, 4 bulan dan 25 hari!

Pemain catur yang lahir dari India dan kini menetap di New Jersey, Amerika Syarikat, Abhimanyu Mishra menjadi GM termuda dalam sejarah catur pada usia 12 tahun 4 bulan dan 25 hari setelah mendapatkan norma GM ketiganya di Budapest, setelah melepasi halangan penarafan rating 2500 yang diperlukan.

Dengan pencapaiannya ini, Mishra memecahkan rekod yang dipegang selama 19 tahun oleh GM Rusia Sergey Karjakin, yang telah mencapainya pada 12 Ogos 2002 pada usia 12 tahun dan 7 bulan.

Beliau mencapai norma GM ketiga dan terakhirnya (yang diperlukan untuk memperolehi gelaran GM) selepas menewaskan GM India Leon Luke Mendonca dalam pusingan kedua terakhir dalam pertandingan Vezerkepzo GM Mix di Budapest, Hungary.

Dengan pandemik yang melanda dunia dan banyak pertandingan telah dibatalkan atau ditunda, usaha ini bukanlah mudah kerana beliau dan bapanya perlu tinggal di Hungary selama beberapa bulan bagi membolehkannya menyertai sebanyak mungkin pertandingan bagi merealisasikan cita-citanya ini.

Beliau mengejar gelaran GM dengan bermain beberapa kejohanan di Hungary sejak April. Untuk itu, beliau dan bapanya telah menyewa sebuah rumah bagi membolehkannya fokus berlatih setiap hari menajamkan skilnya. Kebanyakan masa dihabiskan untuk berlatih dan menganalisis permainan pihak lawan.

Abhimanyu Mishra memperoleh dua norma GMnya di kejohanan Vezerkepzo pada bulan April, diikuti dengan kejohanan "First Saturday" pada bulan Mei. Kejohanan June Vezerkepzo adalah peluang terakhir untuk Mishra sebelum meninggalkan Hungary.

Ibu bapa Abhimanyu Mishra, Hemant dan Swati yang berasal dari Bhopal, Madhya Pradesh telah berhijrah ke Amerika Syarikat pada tahun 2006. Mereka telah bekerja secara aktif sebagai satu pasukan untuk memenuhi impian anak mereka. Sejak awal lagi, potensinya sebagai prodigi cattur sudah dikesan.

Kanak-kanak hebat ini merupakan sebahagian daripada program Bintang Muda Yayasan Catur Kasparov dan telah memenangi Kejohanan Jemputan Kebangsaan Dalam Talian ChessKid (CONIC) kategori bawah lapan pada tahun 2016. Beliau dikenal pasti sebagai prodigi catur apabila beliau memperoleh gelaran National Expert termuda hanya enam bulan dalam karier caturnya

Beliau adalah pemegang gelaran Nation Master (NM) termuda Amerika Syarikat yang dicapai pada usia 9 tahun 2 bulan 17 hari. Pada akhir 2019, beliau memecahkan rekod R Praggnanandhaa dari India untuk menjadi pemegang gelaran International Master (IM) termuda di dunia pada usia 10 tahun, 9 bulan dan 3 hari.

Sepajang kariernya, beliau tidak mempunyai sebarang penaja korporat. Tetapi dedikasi tidak berbelah bahagi ayahnya yang telah membantu beliau mencapai kejayaan itu.

Hemant telah memulakan inisiatif mengumpul dana untuk memenuhi impian yang sangat diimpikan oleh anaknya itu dan seluruh keluarganya. Malah, halaman GoFundMe dalam usaha menyokong beliau untuk menjadi GM termuda di dunia juga telah mengumpul sumbangan sebanyak $16,183 sehingga kini..

Abhimanyu Mishra tidak dapat menyertai sebarang kejohanan selama lebih setahun kerana situasi Covid-19, yang melambatkan pencapaiannya namun ketabahannya yang tinggi membuahkan hasil. Jika tiada COVID-19, nescaya beliau mampu mencapai gelaran GM lebih awal!


6 Sebab Kenapa Kena Rasa Makanan Restoran Makanan Jepun Ini

Sebut saja sushi, yang pertama muncul difikiran semestinya Sushi King kan? Diperkenalkan sejak 1995, Sushi King kekal menjadi Rangkaian Restoran Berkonsep Kaiten (conveyor belt) Halal Terbesar di Malaysia yang digemari segenap lapisan umur.

Tahu tak, Sushi King menjalani penjenamaan semula (rebrand, is there another word for refresh) dengan nafas baru, tapi jangan risau, rasanya tetap enak seperti biasa. Ini kami kongsikan beberapa fakta Sushi King yang mungkin korang tak pernah tahu sebelum ini.

Antara yang baru dengan penjenamaan semula ini adalah logo mereka. Jangan lepas ni tak cam pula logo baru ini, imej sedikit berbeza, tapi kesegaran hidangan mereka tetap sama. Selain itu, tagline baru turut diperkenalkan iaitu ‘Your Happy Sushi Place’ yang menggambarkan keramahan dan kemesraan tradisi Jepun sambil menghidangkan sushi segar dan hidangan lazat.

Dengan keadaan semasa, bagi mengurangkan perkhidmatan bersemuka, Sushi King memperkenalkan sistem penghantaran makanan automatik. Bukan saja cepat, malah boleh memberikan keterujaan kepada pelanggan untuk menikmati hidangan yang segar dan masih panas.

Bukan setakat kanak-kanak je excited terima order, orang dewasa pun apa kurangnya! Comel je ada ‘kereta’ hantar makanan macam tu! Servis ini akan dikembangkan ke 54 outlet seluruh negara menjelang akhir tahun ini.

Bila satu keluarga datang ke Sushi King, semestinya agak leceh untuk mengambil pesanan satu persatu kan? Dengan e-menu, segalanya lebih mudah, tap je mana yang berkenan pada skrin, tahu-tahu je makanan sampai. Sistem ini akan dijalankan di seluruh 116 outlet menjelang akhir 2021.

Sambil menunggu pesanan sampai, apa kata main game interaktif pada e-menu dan korang berpeluang menang hadiah dan ganjaran hebat juga. Bestnya!

Ramai yang membesar dengan Sushi King. Apa-apa sambutan makan-makan dengan keluarga atau rakan-rakan akan disambut di sini. Teknologi juga berevolusi seiring masa, tapi yang pasti rasa dan kualiti hidangan dikekalkan merentas masa.

Walaupun berapa lama evolusi dan masa berlalu, rasa ditawarkan untuk hidangan di Sushi King masih dikekalkan sehingga sekarang. Sebab tu restoran ini kekal menjadi kegemaran semua. Dari kecil, sampailah ada keluarga sendiri, Sushi King kekal menjadi pilihan kerana kualiti yang disediakan.

Sekarang, makin senang untuk nikmati Sushi King sebabnya ada pertambahan outlet dibuka seperti di Sogo Kuala Lumpur. Manakala di Pavilion akan beroperasi bermula 3 Disember 2021, Eco Grandeur (Januari 2022), Meridian Central Bintulu (Disember 2021), serta LalaPort KL (Januari 2022). Satu lagi outlet di NU Sentral bakal mengalu-alukan kedatangan korang untuk menjamu selera pada tarikh yang akan diumumkan nanti.

Kalau nak tahu, semua outlet Sushi King dibuka dan mematuhi segala Prosedur Operasi Standard (SOP) yang ditetapkan kerajaan. Jadi jangan risau tentang keselamatan dan kesihatan korang kalau ke sana okay?

Nak tahu lebih lanjut, boleh ke laman web www.sushi-king.com atau muat turun app Sushi King MY di Playstore, App Store ataupun Huawei App Gallery.


Dari Mana Datangnya Istilah 'Omicron'?

Pandemik menyaksikan masyarakat dunia mula mempelajari tentang perubahan yang boleh berlaku kepada virus, sehingga terhasil varian baru berbeza.

Varian ini pula dinamakan secara rasmi mengikut kod tertentu dengan varian Alpha, Beta, Gamma, Delta dan yang terbaru Omicron direkodkan, bagi memudahkan pengenalannya.

Istilah alpha, beta, gamma, delta dan seterusnya - dipinjam daripada istilah huruf Yunani/Greece lama atau 'Greek alphabet.'

Dibentuk daripada 24 huruf berbeza, setiap satu huruf mempunyai kod nama sendiri di samping simbol yang membezakan huruf besar dan huruf kecil. Sistem ini sebenarnya telah dicipta lebih 2,000 tahun dahulu berdasarkan huruf-huruf Tamadun Phoenicia, kini di Cyprus sekarang.

Kesemua 24 huruf diberikan susunan secara formal sekitar tahun ke 4SM/BC bermula dengan huruf 'Alpha' dan berakhir dengan 'Omega'.

Format susunan serta tulisan yang dibentuk berjaya dikekalkan sehingga ke hari ini, menjadi asas kepada beberapa sistem tulisan moden seperti Itali Kuno, Latin, Georgia dan juga Armenia.

Pengaruh sistem tulisan ini ke dalam masyarakat Kristian seluruh dunia juga besar. Kitab Perjanjian Baru atau New Testament menggunakan susunan huruf-huruf ini sebagai salah satu simbol elemen utama. Penggunaan frasa 'Alpha and Omega' digunakan khas bagi merujuk Tuhan - melambangkan sifat Tuhan sebagai 'Yang Pertama dan juga Yang Terakhir.'

Seperti yang diterangkan di atas, penggunaan huruf-huruf Yunani ini dalam dunia moden masih lagi meluas. Penggunaannya dapat ditemui secara meluas khasnya dalam bidang astronomi, matematik dan sains.

Sistem pengkelasan bintang diasaskan oleh seorang ahli astronomi Jerman bernama Johann Bayer, menggunakan kesemua 24 huruf Yunani bagi memudahkan proses penamaan lebih 1,500 bintang yang berjaya dikompilasi dalam kompilasi atlas angkasa beliau Uranometria.

Uranometria menjadi atlas angkasa pertama dunia bersifat lengkap merangkumi keseluruhan kawasan langit. Atlas tersebut menjadi asas kepada ilmu kaji bintang.

Sistem yang digunapaki Bayer diperkembangkan lagi, untuk digunakan dalam sistem penamaan bukan sahaja bintang malahan penamaan kesemua objek di angkasa seperti galaksi, andromeda dan pelbagai lagi objek di luar sana yang ditemui.

Simbol 'pi' atau π yang kita gunakan dalam matematik juga dipinjam daripada huruf Yunani, digunakan kali pertama untuk mewakili formula kiraan bulatan pada tahun 1706 oleh seorang ahli matematik bernama William Jones.

Simbol 'omega' atau Ω dijumpai mewakili unit Ohm dalam ilmu berkaitan litar dan elektrik, berkait kiraan rintangan arus. Apa yang sedikit lucu, unit Ohm yang diguna pakai dinamakan sempena individu yang menemui kaedah mengira rintangan elektrik yang ada bernama Georg Ohm.

Disebabkan nama beliau mirip dengan sebutan 'Omega', bermula tahun 1867 sebagai penghormatan atas sumbangan beliau simbol 'omega' mula digunakan sebagai simbol unit rintangan dalam litar elektrik.

23 huruf Yunani mempunyai kegunaan yang pelbagai dalam bidang yang kami sebutkan di atas, kecuali huruf 'Omicron'.

Omicron terhad digunakan hanya untuk penamaan sebuah konstelasi iaitu Omicron Herculis. Terpilih sebagai penamaan salah satu varian baru virus corona, kini penggunaan 'omicron' nampaknya telah diperkembangkan.

Kerana itulah ramai jarang sekali mendengar istilah 'omicron' sebelum ini.

Berbeza dengan sistem huruf Yunani yang terkenal dengan frasa 'Alpha, Beta, Gamma, Delta' terdapat satu lagi sistem huruf hampir serupa yang berbunyi 'Alfa, Bravo, Charlie, Delta'.

Diperkenalkan dalam versi pertama oleh International Telecommuncation Union pada dekad 1920-an, sistem ejaan ini pada awalnya menggunakan nama-nama tempat seperti 'Amsterdam, Baltimore, Casablanca, Denmark' dan seterusnya.

Pihak tentera Britain memperbaiki sistem ini dengan memperkenalkan sistem huruf Able Baker dengan penggunaan sebutan 'Able, Baker, Charlie, Dog'.

Kritikan terhadap perkataan yang digunakan terlalu berorientasikan Bahasa Inggeris memerlukan rombakan semula. International Civil Aviation Organization atau ICAO memperkenalkan sistem 'Alfa, Bravo, Coca, Delta' yang lebih mirip dengan apa yang ada sekarang.

Tidak lama selepas itu NATO memperkenalkan standard yang kekal sehingga kini.

Bagi memperkemaskan lagi sistem serta meminimakan ralat, kesemua negara anggota NATO duduk bersidang pada bulan Mac 1956 membincangkan penambahbaikan sistem yang telah dibangunkan ICAO.

NATO memperkenalkan sistem 'Alfa, Bravo, Charlie, Delta', merangkumi 26 huruf membentuk sistem huruf dan sebutan NATO. Pertukaran yang diperkenalkan NATO itu menyebabkan sistem huruf mereka mempunyai sedikit persamaan dengan sistem huruf Yunani yang telah ada sekian lama.

26 huruf NATO berbunyi ALFA, BRAVO, CHARLIE, DELTA, ECHO, FOXTROT, GOLF, HOTEL, INDIA, JULIETT, KILO, LIMA, MIKE, NOVEMBER, OSCAR, PAPA, QUEBEC, ROMEO, SIERRA, TANGO, UNIFORM, VICTOR, WHISKEY, X-RAY, YANKEE, ZULU

Huruf Yunani pula kekal dengan susunan 24 huruf asal. Kesemua 24 huruf itu, maknanya serta cara sebutannya adalah :

Alfa (bintang) , vita (kedua), gamma (kucing), delta (kemenangan), epsilon (Dewa Hermes), zeta (Dewa Zeus), eta (Hero), theta (Dewi), iota (bayang-bayang), kappa (kosong), lambda (pedang), mi (madu), ni (kuil), xi (Maharaja), omikron (bau), pi (Peter), rho (raja), sigma (bijaksana), taf (harimau), ipsilon (gurindam), fi (wanita), chi (kebahagiaan), psi (nyawa) dan omega (yang terakhir).

Pasti anda perasan, universiti di negara kita gemar menggunakan istilah-istilah huruf Yunani dalam penamaan fakulti, fasiliti atau bangunan yang ada di kampus, bersesuaian dengan penggunaannya dalam bidang sains dan matematik moden.

Hendak tak hendak selepas membaca artikel ini, saranan kami - kita juga perlulah mengambil kira asal usul sebenar istilah-istilah Yunani ini agar mana yang tidak sesuai tidaklah dipadankan dengan kegunaan masyarakat kita di Malaysia.


7 Filem Box Office yang Dijangka Akan Gagal Pada Mulanya

Seorang peminat filem pasti akan berasa sangat kecewa apabila filem yang dinanti-nantikan tidaklah sehebat seperti yang disangkakan. Namun, perasaan berbeza dirasai apabila menonton filem yang dijangka gagal sebaliknya merupakan sebuah filem yang hebat.

Ada beberapa filem yang mendapat kritikan teruk dan dijangka tidak mendapat sambutan sebelum ditayangkan. Ia ternyata berubah apabila filem itu mula ditayangkan di layar perak. Bukan sahaja menjadi box office tetapi turut disambung beberapa siri seterusnya.

Berikut adalah 7 filem yang hebat dan berjaya tetapi disangkakan akan gagal teruk pada mulanya.

Apabila muncul berita bahawa Andy Muschietti ingin melakukan versi adaptasi baru ke atas novel terkenal Stephen King berjudul "IT", perkara itu menjadi bahan ejekan di internet.

Malah, apabila Entertainment Weekly mendedahkan bahawa pelakon Bill Skarsgard bakal membawa watak Pennywise yang menakutkan, ia turut menjadi bahan ketawa di media sosial. Orang ramai menganggap filem ini akan menjadi satu jenaka dan akan gagal teruk.

Apabila treler (sedutan) filem ini mula ditayangkan, semua orang terdiam dan ia menjadi bualan. Apabila "IT" masuk ke pawagam, filem itu berjaya mendapat keuntungan sebanyak USD 700 juta diikuti filem sekuel seterusnya.

Filem Gone Girl pada mulanya dianggap sebagai filem thriller Amerika yang biasa dan tiada apa yang istimewa mengenainya. Pengkritik tidak meletakkan harapan yang tinggi ke atas filem ini dan menganggap ia adalah usaha pihak produksi untuk membuat keuntungan kecil.

Apabila filem ini ditayangkan beberapa bulan kemudian, ia menjadi bualan ramai. Filem yang mempunyai sentuhan bijak dan jalan cerita yang tidak disangka-sangka ini mengejutkan ramai orang.

Gone Girl menjadi box office dan berjaya mengutip keuntungan sebanyak USD 370 juta, menjadikannya salah satu filem paling menguntungkan pada tahun itu.

"Kingsman" adalah novel grafik yang dihasilkan oleh Mark Miller pada tahun 2012 dan ia tidak begitu dikenali sebelum diadaptasikan oleh 20th Century Fox ke dalam versi filem. Apabila treler filem arahan Matthew Vaughn ini mula ditayangkan, ia hanya mendapat sambutan sederhana.

Namun, sesebuah treler itu tidak melambangkan keseluruhan filem sebenar. Sekali pandang, filem ini kelihatan seperti filem komedi biasa dengan bajet yang besar.

Apabila ia mula ditayangkan di pawagam, filem ini menjadi kegilaan peminat di seluruh dunia. Filem Kingsman: The Secret Service ini berjaya mengutip hampir USD 500 juta dan filem sekuelnya pula Kingsman: The Golden Circle berjaya mengutip sebanyak USD 410 juta.

Idea untuk menghasilkan semula 21 Jump Street dalam bentuk filem dianggap sebagai idea gila dan ramai menyangka ia akan menjadi satu filem yang gagal. Ketika itu, pelakon utamanya iaitu Channing Tatum tidaklah begitu popular seperti sekarang.

Ramai menganggap Channing Tatum tidak dapat membawakan watak komedi dengan baik walaupun digandingkan dengan pelakon Jonah Hill.

Namun, filem itu berjaya menambat hati penonton sehingga membuatkan Sony Pictures untuk menghasilkan sekuel 22 Jump Street dua tahun kemudian.

Sebelum filem Casino Royale diumumkan, siri filem James Bond berada pada tahap paling teruk. Filem sebelumnya iaitu Die Another Day dikritik teruk dan peminat amat kecewa kerana ia adalah filem terakhir Pierce Brosnan sebagai James Bond.

Apabila Daniel Craig dinamakan sebagai James Bond seterusnya, dunia filem menjadi kecoh. Orang ramai melihat Craig sebagai calon yang tidak sesuai kerana tiada pelakon James Bond sebelum ini berambut perang sehingga digelar sebagai "James Blond". Ramai menyangka Casino Royale akan menjadi filem gagal.

Segala berubah apabila Casino Royale mula ditayangkan. Ia dianggap sebagai salah satu filem James Bond terbaik dan Daniel Craig mengukuhkan kedudukannya sebagai salah seorang pelakon James Bond terhebat. Bahkan, Craig adalah pelakon paling lama memegang watak James Bond.

Pada hari ini, adalah agak mustahil untuk mana-mana filem Marvel untuk gagal. MCU (Marvel Cinematic Universe) adalah francais filem terbesar dalam sejarah. Filem Avengers: Endgame menjadi filem paling berjaya dan mengutip USD 1 bilion dalam minggu pertama tayangannya di seluruh dunia.

Sedekad yang lalu, filem MCU sebenarnya dianggap sebagai satu risiko yang besar. Ramai yang tidak menaruh harapan besar ketika filem Iron Man sedang dalam penggambaran.

Pelakon utamanya, Robert Downey Jr pula dianggap kontroversi kerana sering terlibat dalam masalah dan ketagihan dadah. Namun, filem Iron Man berjaya menjadi box office dengan kutipan menghampiri USD 600 juta.

Pada tahun 2014, syarikat produksi Lionsgate sendiri begitu yakin bahawa filem John Wick akan gagal dan hanya mengeluarkan treler pertama filem itu 27 hari sebelum ia ditayangkan di pawagam.

Namun, filem yang hanya menelan belanja USD 20-30 juta dan dianggap filem aksi gred "B" Keanu Reeves itu berjaya menjadi salah satu francais filem aksi terhebat abad ke-21.

Sebanyak tiga siri filem John Wick telah ditayangkan dan sebanyak dua lagi akan menyusul bagi melengkapkan kisahnya. Kini, John Wick adalah antara lima francais filem Lionsgate paling berjaya.


5 Pasangan Kahwin Campur Agama Paling Terkenal di Bollywood

India merupakan antara negara yang mempunyai komuniti minoriti masyarakat Muslim yang rbesar, dianggarkan sekitar 14% daripada keseluruhan negara itu merangkumi lebih 200 juta orang individu.

Oleh kerana itulah tidak menghairankan sekiranya ramai nama-nama besar dalam industri perfileman utama mereka iaitu Bollywood, datang daripada kelompok masyarakat Muslim ini. Namun kelemahan kefahaman agama serta penguatkuasaan undang-undang di negara itu, telah membenarkan budaya kahwin campur agama berleluasa.

Berikut adalah lima pasangan kahwin campur agama paling gah nama mereka di India, dikenali di serata dunia serta berkemungkinan besar turut popular di kalangan ahli masyarakat kita yang terpesona dengan kuasa filem terbitan mereka.

Kita mulakan dengan nama yang paling besar serta paling dikenali dalam industri filem mereka, iaitu aktor legenda Shah Rukh Khan. Pasti ramai mengetahui dia mengahwini seorang gadis Hindu bernama Gauri Khan sejak tahun 1991.'

Perkenalan mereka berdua pada awalnya berdepan bermacam kekangan daripada keluarga Gauri sehinggakan ibunya memohon bantuan pengamal Hindu untuk memisahkan mereka. Abang kepada Gauri juga pernah mengacukan senapang kepada Shah Rukh Khan dan mendesak adiknya dilupakan.

Kematian ibu kepada Shah membuka pintu hati Gauri, seorang Hindu berstatus Brahmin dalam kasta mereka untuk menerimanya - selepas beberapa kali menolak lamaran suaminya itu.

Ekoran perbezaan agama di antara kedua-duanya, isu ini sering dibangkitkan dalam wawancara bersama beliau. Shah Rukh Khan sejak dari awal tegas berpegang bahawa agama tidak seharusnya membataskan rasa cinta dua individu berbeza kepercayaan.

Majlis perkahwinan kedua-duanya dilakukan mengikut ritual agama Hindu. Pasangan itu memilih untuk membezakan amalan keagamaan kedua-duanya, tetapi tiga orang anak kepada pasangan itu dikatakan lebih rapat dengan agama Hindu disebabkan pengaruh ibu mereka.

Dua nama besar dalam industri hiburan Bollywood mencetuskan kontroversi pada bulan Ogos tahun 2021, selepas didapati menamakan bayi terbaru mereka 'Jehangir', yang diambil sempena nama seorang maharaja empayar Mungal bersifat anti agama Sikh.

Kontroversi itu meneruskan kontroversi sebelumnya, selepas anak pertama mereka dinamakan Taimur, pengasas empayar Timur yang bertanggungjawab menjalankan kempen pembunuhan besar-besaran masyarakat Hindu sekitar abad ke 14.

Saif Ali Khan seorang Muslim, mengahwini Kareena Kapoor yang telah dibesarkan sebagai seorang Kristian, selepas ibu beliau memeluk agama tersebut. Kedua-duanya dinikahkan mengikut tradisi masyarakat Kristian, dijalankan di dalam gereja.

Walaupun kedua ibu bapanya rajin mengamalkan ajaran Islam, Saif mengakui dia dan agama yang dianutinya kurang serasi, mengamalkan cara kehidupan agnostik serta tidak mempercayai kewujudan alam barzakh.

Dalam perkahwinan pertama beliau bersama seorang wanita Sikh bernama Amrita, wanita tersebut memilih untuk memeluk agama Islam dan jodoh mereka berkekalan selama 13 tahun.

Tidak ramai pelakon dari India benar-benar berjaya memecah masuk pasaran filem antarabangsa. Allahyarham Irrfan Khan yang baru meninggal dunia pada bulan April tahun 2020 adalah salah seorang yang berjaya.

Seorang anak Muslim berketurunan Pathan, Irrfan mengawini seorang wanita beragama Hindu, yang bekerja sebagai penulis skrip bernama Sutapa Sikdar pada tahun 1995. Pasangan itu dikurniakan dua orang anak lelaki sepanjang perkahwinan mereka selama 25 tahun.

Walaupun bergelar seorang Muslim, realitinya pegangan yang dianuti Irrfan agak longgar. Dia melihat agama sebagai sesuatu yang boleh diubah mengikut acuan dirinya, seperti yang diakui isterinya sendiri.

Irrfan tidak menerima agama sebagai satu konsep yang perlu mempunyai batasan, serta haruslah dilihat perlu serasi dengan kehendak diri seseorang. Dia juga diceritakan pernah menjalankan ibadah puasa sempena menghormati Dewi Shiva, yang menjadi salah satu pegangan utama isterinya.

Salah seorang anak pasangan ini melalui media sosial mengakui mereka adik-beradik dibesarkan dalam suasana bebas beragama serta lebih senang menjadi seorang individu tanpa ada agama.

Bagi peminat filem klasik Bollywood, nama pasangan Sunil Dutt dan Nargis, salah seorang pelakon wanita paling terkenal India satu masa dahulu tak perlu lagi diperkenalkan.

Sunil Dutt adalah aktor beragama Hindu yang berpengaruh, bertukar karier sebagai salah seorang ahli politik berjaya dalam kerajaan India. Isteri beliau pula Nargis Dutt, sebenarnya merupakan seorang wanita Muslim yang lahir dengan nama Fatima Rashid.

Berbeza dengan artis generasi baru yang cenderung untuk kekal dengan agama masing-masing walaupun bercampur, Fatima memilih untuk murtad meninggalkan agama Islam seterusnya memeluk agama Hindu ekoran perkahwinannya.

Latar belakang beliau juga sedikit sebanyak memberikan kesan. Fatima lahir dalam keluarga yang mengamalkan percampuran budaya Hindu/Islam yang kuat, ekoran status ayahnya yang memeluk Islam sebelum kelahirannya - tetapi mengekalkan amalan Hindu dalam keluarga mereka.

Walaupun lebih dikenali dengan nama pentas Nargis, pelakon wanita ini mempunyai dua nama asal - Fatima Rashid serta Tejeshwari Mohan, nama timangan yang diberikan ayahnya sendiri.

Nama Aamir Khan mempunyai peminat fanatiknya yang tersendiri di Malaysia, apatah lagi selepas filem-filem lakonan beliau seperti '3 Idiots' dan 'PK' membawa elemen-elemen yang mencabar norma biasa masyarakat.

Nama sebenar Aamir adalah Mohammed Aamir Hussain Khan, seorang individu beragama Islam telah berkahwin dengan seorang wanita Hindu bernama Kiran Rao sejak tahun 2005, baru saja mengumumkan perceraian mereka pada bulan Julai tahun 2021.

Mungkin ramai sudah terlupa, perkahwinan pertama Aamir juga berlangsung dalam situasi sama ketika dia mengahwini Reena Dutta (gambar bawah), juga seorang wanita Hindu. Perkahwinan ini bertahan selama 16 tahun sebelum mereka mengumumkan perceraian pada tahun 2002.

Sejak perkahwinan pertama lagi, Aamir mengamalkan konsep keterbukaan dalam mendidik anak-anak mereka. Pasangan ini membenarkan anak mereka memilih sendiri agama apa yang dianuti serta tidak memaksa mereka membuat pilihan.

Bagi Aamir, identiti kebangsaan atau nasional berpandukan kepada teras 'masyarakat India' seharusnya menjadi tonggak utama setiap ahli masyarakat.

Beliau juga sejak mula melihat agama sebagai elemen hidup yang harus dihormati pegangannya, namun seharusnya tidak dijadikan ejen pembelahan masyarakat mereka - seperti apa yang berlaku di India, di mana Hindu hanya boleh berkahwin dengan Hindu dan Muslim hanya boleh membina rumah tangga dengan Muslim.


7 Peperangan Dengan Kos Paling Mahal di Dunia

Sesebuah peperangan boleh terjadi atas pelbagai sebab. Namun yang pasti kos untuk setiap peperangan adalah sangat mahal dan lebih menyedihkan perbelanjaan untuk peperangan biasanya menggunakan duit cukai yang dikutip daripada rakyat.

Apabila bajet negara dibentangkan (tidak kira mana-mana negara sekalipun), kebiasaannya orang ramai akan mengadu tentang bajet besar yang diperuntukkan untuk pertahanan kerana jumlahnya agak besar. Negara seperti Amerika Syarikat dan Russia misalnya membelanjakan berjuta-juta dolar hanya untuk membuat satu kepala peledak nuklear dan kedua negara ini mempunyai ratusan senjata ini.

Satu ketika dahulu kami pernah menulis mengenai 10 peperangan dengan angka korban paling besar dan kali ini kami ingin kongsikan pula senarai 7 peperangan yang menelan perbelanjaan paling besar di dunia. Kos yang dinyatakan sudah diselaraskan dengan nilai matawang kini termasuklah mengambil kira kadar inflasi.

Perang Korea ialah perang yang berlaku antara Korea Utara dan Korea Selatan dari 25 Jun 1950 hingga 27 Julai 1953. Peperangan bermula pada 25 Jun 1950 apabila Korea Utara menyerang Korea Selatan berikutan pertempuran di sepanjang sempadan dan pemberontakan di Korea Selatan.

Apabila berakhir pada tahun 1953, jumlah kos dalam perang in dianggarkan sekitar $30 bilion. Dilaraskan untuk inflasi, jumlah ini bersamaan dengan lebih $308 bilion denngan nilai wang masa kini. Perang ini berlangsung selama tiga tahun dan mengorbankan 36,000 nyawa tentera Amerika serta lebih satu juta orang awam Korea Selatan dan 200,000 orang awam Korea Utara.

Walaupun perang bermula pada 1959, AS terlibat di Vietnam pada 1965 dan tinggal di sana sehingga 1973. Sepanjang lapan tahun itu, lebih $168 bilion telah dibelanjakan termasuk $28.5 bilion yang telah diberikan sebagai bantuan kepada rakyat Vietnam Selatan.

Jumlah itu jika diambil kira kadar inflasi berjumlah lebih satu trilion. Ia kira-kira $1.25 trilion jika anda mengambilnya dari tahun 1969. Kos perang di Vietnam masih berterusan sehingga ke hari ini kerana veteran dan keluarga mereka diberi pampasan pada kadar tahunan $22 bilion. Sejak 1970, faedah yang telah dibayar berjumlah kira-kira $270 bilion.

AS terlibat dalam perang di Iraq dari 2003 hingga 2011. Tentera mereka telah tinggal di negara itu tanpa henti sejak perang. Kos perbelanjaan dianggarkan sekitar $1.9 trilion. Angka ini meliputi pelbagai perbelanjaan, sebahagian besarnya digunakan untuk perbelanjaan harian perang.

Namun, dianggarkan satu pertiga daripada jumlah yang diperuntukkan untuk kontrak dibelanjakan untuk tuntutan palsu oleh kontraktor terlibat membekalkan segala peralatan untuk keraaan.

Perang di Afghanistan yang tidak menampak kesudahannya dikatakan telah menelan belanja sekitar $2.3 trilion. Jumlah ini bersamaan sekitar $300 juta setiap hari selama bertahun-tahun. Sejumlah $800 bilion digunakan untuk kos langsung, perkara seperti gaji untuk askar dan peralatan.

$85 bilion lagi dibelanjakan untuk melatih tentera Afghanistan. $750 juta lagi digunakan untuk membayar gaji tentera Afghanistan. Kos lain termasuk wang yang dibelanjakan untuk membantu veteran yang cedera serta faedah bunga ke atas semua wang yang dibelanjakan.

Salah satu peperangan terawal dalam sejarah Amerika, Perang 1812 terbukti menjadi kemelut kewangan sejak sekian lama dan yang mengambil masa hampir 20 tahun untuk membuahkan hasil. Menjelang akhir perang, kerajaan telah membelankan sekitar $158 juta. Lebih daripada $90 juta daripada itu digunakan untuk membayar Tentera dan Tentera Laut.

Apabila jumlah ini diambil kira kadar inflasi, jumlahnya sekitar $2.8 trilion pada nilai masa kini. Kerajaan AS ketika itu tidak mampu membayar gaji askar dan kerajaan terpaksa menawarkan tanah kepada askar sebagai pertukaran untuk perkhidmatan mereka, menjanjikan sehingga 320 ekar untuk mana-mana askar yang bertahan sehingga tamat perang,

Walaupun tidak semahal Perang Dunia Kedua, kos Perang Dunia Pertama adalah antara $185 bilion dan $208 bilion. Namun apabila mengambil kira kadar inflasi d tahun 1918, jumlah itu kini sekitar $3.3 trilion. Negara Jerman membelanjakan paling banyak wang sekitar $686 billion pada nilai masa kini.

AS pula membelanjakan sekitar $414 bilion manakala British pula sekitar $641 bilion. Akibat Perang Dunia Pertama kini, Jerman mengalami hiperinflasi dan revolusi membangunkan kembali ekonomi Jerman inilah telah membuka jalan kepada Adolf Hitler untuk menjadi hero membangunkan kembali ekonomi Jerman. 2

Sekiranya diambil kira kadar inflasi, diandaikan bahawa Perang Dunia Kedua telah menelan kos se $4.7 bilion. Pada tahun terakhir perang, wang yang dibelanjakan adalah 40% daripada jumlah KDNK Amerika Syarikat.

Sebahagian daripadanya datang dari skala Perang Dunia II yang cuku besar. Tentera hari ini mungkin mempunyai 2.5 juta anggota berbanding Perang Dunia I apabila 12.2 juta dikerahkan. Untuk membantu mengekalkan lelaki dalam tentera, prebet dibayar $50 sebulan dan jumlah itu lebih banyak daripada kebanyakan gaji profesional ketika itu.